**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Φεβρουαρίου 2023, ημέρα Παρασκευή και ώρα 10.15΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων-Ν.Π.Δ.Δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών και λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό».

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Λαμπρόπουλος Ιωάννης, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων. Πριν ξεκινήσουμε, θα κάνουμε τον προγραμματισμό των επόμενων συνεδριάσεων. Σήμερα, έχουμε την πρώτη συζήτηση επί της αρχής. Οι επόμενες συνεδριάσεις προτείνω να γίνουν την επόμενη εβδομάδα, στην Αίθουσα της Γερουσίας. Την Τρίτη, 7 Φεβρουαρίου, στις 10.00΄ το πρωί θα έχουμε τη δεύτερη συνεδρίαση, με την ακρόαση των φορέων. Επίσης, την Τρίτη στις 13.00’ η τρίτη συνεδρίαση, με τη συζήτηση επί των άρθρων και μετά από 2 ημέρες, την Πέμπτη, 9 Φεβρουαρίου, στις 10.00` το πρωί η τέταρτη συνεδρίαση, με τη β΄ ανάγνωση.

Συμφωνούμε, ομοφώνως, να προχωρήσουμε με αυτό τον προγραμματισμό.

Οπότε, ξεκινάμε τη σημερινή συνεδρίαση, με την Εισηγήτρια της Πλειοψηφίας, την κυρία Αλεξοπούλου.

Επίσης, μέχρι να έρθει η κυρία Αλεξοπούλου στο Βήμα να έρθουν οι προτάσεις από τους Εισηγητές και τους Ειδικούς Αγορητές για τους φορείς, τους οποίους προτείνουν να προσκληθούν στη δεύτερη συνεδρίαση.

**ΧΡΙΣΤΙΝΑ ΑΛΕΞΟΠΟΥΛΟΥ (Εισηγήτρια της Πλειοψηφίας):** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, με το παρόν νομοσχέδιο, υλοποιείται μία ακόμα προγραμματική εξαγγελία της Κυβέρνησής μας. Κλείνει ο κύκλος μιας συζήτησης, που έχει αρχίσει, ήδη, από τη δεκαετία του 1990 και ανοίγει μια νέα ελπιδοφόρα σελίδα για την πολιτιστική μας κληρονομιά. Το νομοσχέδιο δεν έρχεται κρυφά προς ψήφιση, εν μέσω καλοκαιρινών διακοπών, όπως μας είχε πληροφορήσει τον Αύγουστο, η έγκριτη Εφημερίδα των Συντακτών ούτε και παρακάμφθηκε η διαδικασία της διαβούλευσης, όπως είχαν κινδυνολογήσει ορισμένοι συνάδελφοι της ελάσσονος αντιπολίτευσης. Αντίθετα, η διαδικασία του δημόσιου διαλόγου ήταν εξαιρετικά γόνιμη και αποδοτική – μόνο για το πρώτο μέρος του μπόρεσα να μετρήσω 10 περιπτώσεις υποδείξεων, που έγιναν αποδεκτές και ενσωματώθηκαν.

Μετά ταύτα, το νομοσχέδιο έρχεται στην Επιτροπή μας, η οποία θα έχει όλο το χρόνο και κάθε ευκαιρία για περαιτέρω συζήτηση πριν την εισαγωγή του στην Ολομέλεια. Το σχέδιο νόμου περιλαμβάνει 81 άρθρα και αποτελείται από 5 Μέρη. Το Μέρος Α΄ αφορά στην εφεξής λειτουργία 5 εκ των μεγαλύτερων μουσείων της χώρας: Των Αρχαιολογικών Μουσείων Αθήνας, Θεσσαλονίκης και Ηρακλείου και των Βυζαντινών Μουσείων Αθήνας και Θεσσαλονίκης, ως Νομικών Προσώπων Δημοσίου Δικαίου, εποπτευομένων από το Υπουργείο Πολιτισμού. Δίδεται στα μουσεία αυτά το καθεστώς, που διέπει το Αρχαιολογικό Μουσείο της Ακρόπολης, για την επιτυχή λειτουργία του οποίου δε νομίζω ότι υπάρχει η οποιαδήποτε αμφισβήτηση.

Στο Μέρος Δεύτερο, προβλέπεται η ανάληψη εγγυητικής ευθύνης του Ελληνικού Δημοσίου για την περίπτωση φθοράς, καταστροφής ή απώλειας, κατά την κινητικότητα των πολιτιστικών αγαθών. Το τρίτο Μέρος αφορά στις δράσεις του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.), ο οποίος τονίζω εκ προοιμίου ότι έχει συσταθεί ως Νομικό Πρόσωπο Δημοσίου Δικαίου, δηλαδή ότι λειτουργεί όπως ακριβώς θα λειτουργούν και τα 5 μεγάλα μουσεία.

Το Μέρος Τέταρτον ρυθμίζει διάφορα θέματα του Υπουργείου Πολιτισμού, μεταξύ των οποίων η ενίσχυση της ποινικής προστασίας της πολιτιστικής κληρονομιάς. Τέλος, το Πέμπτο Μέρος αφορά στην έναρξη ισχύος του υπό ψήφιση νόμου.

Το Πρώτο Μέρος του νομοσχεδίου προκαλεί αντιδράσεις. Αν έκλεινα τα αυτιά μου στη φωνή της απλής κοινής λογικής και υιοθετούσα προς στιγμή τη στάση της στείρας άρνησης των πάντων, θα ανησυχούσα. «Καταστροφικό νομοσχέδιο», σύμφωνα με την Εφημερίδα των Συντακτών, «επαίσχυντο νομοσχέδιο», κατά τη γνώμη του συναδέλφου, του κ. Βαρδάκη. «Νομοσχέδιο - έκτρωμα» κραυγάζει ο Ριζοσπάστης και η Αυγή καταλήγει «πρόκειται για μπίζνες με τα 5 μεγάλα μουσεία, που θα προκαλέσουν γενικό ξεσηκωμό». Πάντως, η συνάδελφος, η κυρία Αναγνωστοπούλου, φρόντισε να «καθησυχάσει» τους θορυβημένους πολίτες, λέγοντας ότι «θα καταργήσουμε το νομοσχέδιο, όταν έρθουμε στην εξουσία». Ευτυχώς, γι’ αυτό το τελευταίο, νομίζω δεν υπάρχει σοβαρός φόβος.

Ένα και μόνο ένα είναι το συμπέρασμα, που μπορεί να εξαχθεί από τις παραπάνω τερατολογίες. Τα 5 μεγάλα μουσεία της χώρας ιδιωτικοποιούνται. Μετατρέπονται σε Ανώνυμες Εταιρείες, που θα αρχίσουν να ξεπουλούν τους θησαυρούς της πολιτιστικής μας κληρονομιάς, τους οποίους, πλέον, θα διαχειρίζονται άσχετοι άνθρωποι, όπως προεξόφλησε δημόσια ο κύριος Τομεάρχης Πολιτισμού του ΠΑΣΟΚ !

Πώς, όμως, θα επέλθει η καταστροφή; Τα μουσεία μετατρέπονται σε Νομικά Πρόσωπα Δημοσίου Δικαίου. Αν αυτό αποτελεί «έγκλημα καθοσιώσεως», έχω άσχημα νέα για όσους το πιστεύουν. Τα ασφαλιστικά ταμεία, τα νοσοκομεία, τα πανεπιστήμια της χώρας έχουν ήδη παραδοθεί στο «μινώταυρο του νεοφιλελευθερισμού», διότι απλούστατα κι αυτά έχουν τη μορφή των Νομικών Προσώπων Δημοσίου Δικαίου. Το ίδιο, ακριβώς, ισχύει και για τον ΟΔΑΠ, για τα συμφέροντα του οποίου κόπτονται οι ανησυχούντες.

Έχω ακούσει κινδυνολογίες, όταν μια δυσκίνητη και γραφειοκρατική υπηρεσία κάποιου Υπουργείου παίρνει τη μορφή ενός Νομικού Προσώπου Ιδιωτικού Δικαίου, προκειμένου να λειτουργήσει καλύτερα. Ομολογώ, όμως, ότι δεν είχα ξανακούσει διαμαρτυρίες, γιατί μία κρατική υπηρεσία μετατρέπεται σε μια άλλη κρατική οντότητα. Πρόβλημα νομικό δεν υπάρχει. Επί αυτού έχει αποφανθεί αμετάκλητα το Συμβούλιο της Επικρατείας.

Μπορεί να διατυπώνονται και αντίθετες σεβαστές πάντα απόψεις, αλλά το Ανώτατο Διοικητικό Δικαστήριο έχει κατ’ επανάληψη κρίνει τα εξής: Οι διατάξεις του άρθρου 24, παράγραφοι 1 και 6 του Συντάγματος, δεν απαγορεύουν στο νομοθέτη να θεσπίζει, ως μορφή οργάνωσης της κρατικής μέριμνας για την προστασία της πολιτιστικής κληρονομιάς της χώρας, τη σύσταση και λειτουργία μουσείων, υπό τη μορφή Νομικών Προσώπων Δημοσίου Δικαίου και να αναθέτει σε αυτά την προστασία και ανάδειξη της πολιτιστικής κληρονομιάς.

Από την άλλη μεριά, υπάρχει προφανής ανάγκη. Τα πλεονεκτήματα, που συνεπάγεται η παροχή διοικητικής αυτοτέλειας σε έναν κρατικό οργανισμό, είναι προφανή και πασίγνωστα, ήδη, από τον περασμένο αιώνα, όταν π.χ. φτιάξαμε τότε το ΙΚΑ και δεν το εντάξαμε σε κάποιο Υπουργείο, αλλά του δώσαμε τη μορφή του Νομικού Προσώπου Δημοσίου Δικαίου. Σε αυτό το πλαίσιο, η αλλαγή του νομικού καθεστώτος των μουσείων σημαίνει ότι αυτά θα μπορούν να ξεφύγουν από την κρατική γραφειοκρατία και να λειτουργήσουν πιο ευέλικτα, να αναλάβουν περισσότερες πρωτοβουλίες και να αναπτύξουν μια νέα δική τους ταυτότητα, που, εκτός από την προστασία των εκθεμάτων, θα περιλαμβάνει και την καλύτερη προβολή τους στο κοινωνικό σύνολο.

Επίσης, θα μπορούν να κινηθούν καλύτερα οικονομικά, καθώς θα επιδιώκουν, όχι μόνο την κρατική επιχορήγηση, που σημειωτέον θα υπάρχει και στο νέο καθεστώς, αλλά και τη συμμετοχή τους σε ευρωπαϊκά ή άλλα προγράμματα, καθώς και την προσέλκυση ιδιωτικών επιχορηγήσεων. Το τελευταίο δεν σημαίνει ότι ιδιωτικοποιείται το πολιτιστικό απόθεμα των μουσείων, αλλά ότι θα υπάρχουν χρήματα, για να ενεργοποιηθεί προς όφελος πάντοτε της κοινωνίας. Με το υφιστάμενο καθεστώς, κάθε ενδιαφερόμενος, που συνεισέφερε για την προστασία και ανάδειξη των πολιτιστικών θησαυρών, γνώριζε ότι ο οβολός του θα εξαφανιζόταν, μέσα στον τεράστιο κρατικό κορβανά. Τώρα, όλοι θα μπορούν να κατευθύνουν, εκεί ακριβώς, που επιθυμούν τις δωρεές τους και τις χορηγίες τους.

Υφίσταται και ένας ακόμα πρόσθετος λόγος. Τα πέντε μεγάλα μουσεία είναι υπερτοπικά και το περιεχόμενό τους αφορά στον πολιτισμό ολόκληρης της χώρας. Ως υπερτοπικά, λοιπόν, έχουν πάψει προ πολλού να έχουν άμεση σχέση με τη δουλειά, που κάνουν οι τοπικές εφορείες αρχαιοτήτων, σε όλα τα υπόλοιπα. Όπως, προσφυώς, παρατήρησε πρόσφατα, η κυρία Υπουργός, όταν κάτι ταράζει ένα καθεστώς, που έχει δημιουργηθεί, εδώ και δεκαετίες, είναι εύλογο να προκαλεί αντιδράσεις. Θα προσέθετα όμως εγώ, ότι πρέπει και οι αντιδράσεις αυτές να είναι εύλογες. Πλην, όμως, τούτο δεν φαίνεται να συμβαίνει.

Θα αναφερθώ στα ακόλουθα ερωτήματα, που διατυπώνουν οι ανησυχούντες και οι καταστροφολόγοι. Τι θα γίνει με το προσωπικό;

Ως προς το ζήτημα αυτό, το νομοσχέδιο είναι υπόδειγμα πληρότητας και σαφήνειας. Ουδεμία μεταβολή επέρχεται σε αυτούς, που ήδη υπηρετούν, στα πέντε μουσεία. Θα παραμείνουν εσαεί υπάλληλοι του Υπουργείου, χωρίς την οποιαδήποτε αλλαγή στο μισθολόγιο, στο ωράριο, στις άδειες, στις μεταθέσεις, στις αποσπάσεις και γενικά σε όλη την περιουσιακή τους κατάσταση. Επιπροσθέτως, αν για κάποιον λόγο, τον οποίο ειλικρινά εγώ αδυνατώ να υποθέσω, δεν θέλουν πλέον να παρέχουν τις ίδιες υπηρεσίες στο ίδιο μουσείο, απλά και μόνο, επειδή άλλαξε η νομική του μορφή, τους δίνεται η δυνατότητα να μετακινηθούν σε άλλες υπηρεσίες του Υπουργείου, στον ίδιο νόμο. Μάλιστα, τους παρέχεται και το άπλετο χρονικό περιθώριο των εννέα μηνών, προκειμένου να το σκεφτούν και να αποφασίσουν. Καταργούνται, βέβαια, ορισμένες κενές θέσεις. Πλην, όμως, για κάθε κενή θέση που καταργείται, ιδρύεται αντίστοιχη στα πέντε μουσεία Ν.Π.Δ.Δ.

Δεύτερον. Πώς θα διοικούνται τα μουσεία; Μήπως διοριστούν ημέτεροι, που θα διαχειρίζονται τις υποθέσεις τους, κατά τη βούληση του εκάστοτε Υπουργού;

Εδώ, κυρίες και κύριοι συνάδελφοι, πρόκειται για ακριβώς την αντιστροφή της πραγματικότητας. Αν πράγματι, η κυρία Υπουργός επιθυμούσε να παρεμβαίνει στη λειτουργία των μουσείων, δεν θα προέβαινε σε αλλαγές ούτε θα τοποθετούσε ενδιαμέσους. Θα της αρκούσε η δυνατότητα ιεραρχικού ελέγχου, που ήδη διαθέτει. Με το νομοσχέδιο, ο ασφυκτικός ιεραρχικός έλεγχος καταργείται, αντικαθιστώμενος από την εποπτεία και παρέχεται διοικητική αυτοτέλεια σε κάθε μουσείο. Ο τρόπος επιλογής των διοικήσεων είναι απόλυτα διαφανής, είναι θεσμικά θωρακισμένος. Το διοικητικό συμβούλιο θα είναι επταμελές. Δύο μέλη, ο Πρόεδρος και ο Αντιπρόεδρος θα επιλέγονται, κατά τη διαδικασία του νόμου 4735/2020, δηλαδή, από Επιτροπή, που ορίζει ο Πρόεδρος του ΑΣΕΠ και θα έχουν τα αυξημένα προσόντα, που προβλέπονται στο άρθρο 20 του εν λόγω νόμου. Άλλα δύο μέλη θα είναι υπάλληλοι του Υπουργείου. Η μειοψηφία, τώρα, δηλαδή, τα υπόλοιπα τρία μέλη θα προέρχονται από προσωπικότητες αναγνωρισμένου κύρους στο χώρο των τεχνών, των γραμμάτων και των επιστημών. Για το Γενικό Διευθυντή προβλέπονται ακόμα περισσότερες εγγυήσεις. Θα πρέπει να διαθέτει ακόμα περισσότερα προσόντα και θα επιλέγεται με δημόσιο διεθνή διαγωνισμό, ο οποίος θα διεξάγεται από επταμελή ειδική Επιτροπή, απαρτιζόμενη από μέλη του ΑΣΕΠ, Νομικό Σύμβουλο του Κράτους, αλλά και από προσωπικότητες διεθνούς κύρους στις επιστήμες της αρχαιολογίας, της ιστορίας, της τέχνης και της μουσικολογίας. Το νομοσχέδιο περιλαμβάνει και μία ακόμα σημαντική καινοτομία, η οποία καλό θα ήταν να επεκταθεί και σε άλλους τομείς του δημοσίου τομέα. Προβλέπεται ανώτατο όριο θητείας τα 9 χρόνια, τόσο για τα μέλη του Διοικητικού Συμβουλίου, όσο και για το Γενικό Διευθυντή. Η αρχική θητεία θα είναι τριετής και μετά από αξιολόγηση θα μπορεί να παραταθεί το πολύ δύο ακόμα φορές.

Άλλη ερώτηση. Κινδυνεύουν με εξαγωγή τα πολύτιμα εκθέματα των μουσείων μας;

Και σε αυτή την περίπτωση, ισχύει ό,τι ακριβώς ισχύει και για τους υπαλλήλους. Ουδεμία μεταβολή στο υφιστάμενο καθεστώς, η εφαρμογή του οποίου, πάντως, έχει αποδείξει ότι η πολιτιστική κληρονομιά δεν βλάπτεται από την εξωστρέφεια, βλάπτεται από την παραμονή εκατοντάδων χιλιάδων θησαυρών στα υπόγεια των κρατικών μουσείων.

Ανοίγει η κερκόπορτα για την ιδιωτικοποίηση των μουσείων, κυρία Υπουργέ, ή για τη μετατροπή τους σε κερδοσκοπικούς οργανισμούς;

Τα Νομικά Πρόσωπα Δημοσίου Δικαίου, που συνιστώνται, κινδυνεύουν από ιδιωτικοποίηση, όσο ακριβώς κινδυνεύει και ο ΕΦΚΑ ή το Μετσόβιο Πολυτεχνείο, που επίσης λειτουργούν, με το ίδιο νομοθετικό καθεστώς. Εξάλλου, άλλο πράγμα είναι η επιδίωξη κέρδους, κάτι που εξ ορισμού αποκλείεται για το οποιοδήποτε Νομικό Πρόσωπο Δημοσίου Δικαίου και άλλο, εντελώς διαφορετικό, η οικονομική αυτοτέλεια και η ορθολογική διαχείριση των πόρων, κύρια πηγή των οποίων, όπως τονίζεται στο νομοσχέδιο, θα είναι το Υπουργείο.

Μήπως, κυρία Υπουργέ, οι ρυθμίσεις του νομοσχεδίου υποκρύπτουν κάτι σχετικό με την επιστροφή των γλυπτών του Παρθενώνα;

Αυτή, κυρίες και κύριοι συνάδελφοι, είναι και η μοναδική ανησυχία, που κατανοώ. Συνδέεται, πράγματι, με την υπαρξιακή αγωνία, που αισθάνεται η Αξιωματική Αντιπολίτευση, προ του ενδεχομένου να επιστρέψουν τα γλυπτά του Παρθενώνα, επί πρωθυπουργίας Κυριάκου Μητσοτάκη. Ας μη φοβούνται, όμως. Το νομοσχέδιο είναι εντελώς άσχετο με το όνειρο της επιστροφής, η πραγματοποίηση του οποίου επιδιώκεται από συστάσεως του ελληνικού κράτους. Πλην όμως γι’ αυτούς αποτελεί, το καταλαβαίνω, εφιάλτη.

Εν ολίγοις, κυρίες και κύριοι συνάδελφοι, αυτό που φοβούνται όσοι αντιδρούν στην αλλαγή και στην πρόοδο, είναι μήπως τυχόν τα πέντε μουσεία ακολουθήσουν την επιτυχημένη πορεία του Μουσείου της Ακρόπολης, εφαρμόζοντας καλές πρακτικές, οι οποίες είναι, εδώ και δεκαετίες, δεδομένες σε όλα τα προηγμένα κράτη. Ενώ, όμως, όσον αφορά στο Πρώτο Μέρος του νομοσχεδίου, οι κραυγές της Αντιπολίτευσης είναι εκκωφαντικές, για το Δεύτερο, επικρατεί αφωνία. Δεν έχω ακούσει έστω και ένα μικρό καλό λόγο για τον καταπληκτικό τρόπο, με τον οποίο αντιμετωπίζεται ένα χρόνιο πρόβλημα, σύμφυτο με την κινητικότητα των πολιτιστικών μας αγαθών. Εξ όσων είμαι σε θέση να γνωρίζω, ουδέποτε έχει σημειωθεί περιστατικό καταστροφής, φθοράς ή απώλειας, κατά τη μεταφορά κάποιου, οποιουδήποτε, μεσογειακού εκθέματος. Παρά ταύτα, τα μουσεία ήταν αναγκασμένα να ασφαλίζουν τη διακίνησή τους, πληρώνοντας υπέρογκα ποσά στις ιδιωτικές ασφαλιστικές εταιρείες, τα σχετικά εύκολα κέρδη των οποίων δεν φαίνεται να ενοχλούν τους συναδέλφους της Αριστεράς. Με το νομοσχέδιο, το ελληνικό δημόσιο αναλαμβάνει τον ουσιαστικά ανύπαρκτο κίνδυνο και απαλλάσσει από τις δαπάνες αυτές τα μουσεία.

Ίδια ακριβώς αφωνία επικρατεί και όσον αφορά στις ρυθμίσεις του Τέταρτου Μέρους.

Ποιος, άραγε, θα μπορούσε να διαφωνήσει με τον ορισμό «Εισαγγελέα Προστασίας Πολιτιστικών Αγαθών» και στη Θεσσαλονίκη ή με την παροχή επιπλέον δυνατοτήτων στις ανακριτικές αρχές, όταν πρόκειται για αδικήματα, που στρέφονται, κατά της πολιτιστικής μας κληρονομιάς;

Συμπερασματικά και ευχαριστώ για το χρόνο, κύριε Πρόεδρε, το υπό ψήφιση νομοσχέδιο είναι πλήρες, σαφές και νομοτεχνικά άρτιο. Εμείς αποδεικνύουμε στην πράξη ποιος είναι προοδευτικός και ποιος συντηρητικός εχθρός της κάθε αλλαγής. Σας καλούμε, λοιπόν, να το αναγνώσετε, έστω και τώρα, προσεκτικά και με καλή πίστη. Όπως αποδείξαμε και στη διαδικασία της διαβούλευσης, είμαστε εντελώς πρόθυμοι να υιοθετήσουμε κάθε θεμιτή και εποικοδομητική πρόταση, για την επίτευξη ενός σκοπού, που μας αφορά όλους και δεν είναι υπόθεση ούτε της Αριστεράς, ούτε της δεξιάς, ούτε κανενός. Την προστασία και την ανάδειξη της πολιτιστικής μας κληρονομιάς θέλουμε. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Αλεξοπούλου.

Τον λόγο θα λάβει η Εισηγήτρια της Μειοψηφίας, η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΩΝΣΤΟΠΟΥΛΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, η ολομέτωπη επίθεση στον πολιτισμό από αυτή την Κυβέρνηση και από την Υπουργό Πολιτισμού, κυρία Μενδώνη, ολοκληρώνεται, με αυτό το νομοσχέδιο, που μετατρέπει τα πέντε μεγάλα μουσεία της χώρας σε Νομικά Πρόσωπα Δημοσίου Δικαίου. Εχθές, είχαμε μία μεγάλη μαζική κινητοποίηση, ακόμα μία μεγάλη και μαζική κινητοποίηση του κόσμου του σύγχρονου πολιτισμού, μετά την κατάπτυστη διάταξη στο Προεδρικό Διάταγμα, που τους κατατάσσει σε ΔΕ και την τροπολογία, που ψηφίστηκε, χτες από την Κυβέρνηση, από την Πλειοψηφία στη Βουλή και την Ελληνική Λύση, η οποία τα κάνει ακόμα χειρότερα τα πράγματα. Έχουμε δει επί 3,5 χρόνια ποια είναι η αντιμετώπιση του σύγχρονου πολιτισμού και της πολιτιστικής κληρονομιάς από αυτή την Κυβέρνηση. Οι μαζικές κινητοποιήσεις το αποδεικνύουν.

Θα ήθελα, όμως, πριν ξεκινήσω για το νομοσχέδιο, να πω και κάτι άλλο. Τετάρτη βράδυ, με τηλεφωνική επικοινωνία, ο Πρόεδρος της Επιτροπής Μορφωτικών Υποθέσεων, με ενημέρωσε ότι σήμερα το πρωί, Παρασκευή, έρχεται το νομοσχέδιο στις επιτροπές ! Στις 10.45΄, την Τετάρτη, μάθαμε με πρόσκληση, επίσημα πια, ότι κατατέθηκε το νομοσχέδιο και θα συζητηθεί στην Επιτροπή. Όταν ρώτησα τον Πρόεδρο, γιατί τέτοια βιασύνη, αφού η Παρασκευή, έτσι και αλλιώς, είναι η μέρα που τα βουλευτικά καθήκοντα στους Βουλευτές της περιφέρειας τους υποχρεώνουν να λείπουν, μου είπε ότι πρέπει να περάσει την Πέμπτη από την Ολομέλεια!

Είπα, γιατί πρέπει να περάσει;

Τελικά ο κύριος Αθανασίου, ο Αντιπρόεδρος της Βουλής, συναίνεσε χθες και βοήθησε να επιμηκυνθεί ο χρόνος διαβούλευσης στις Επιτροπές και να πάει στην Ολομέλεια τη μεθεπόμενη εβδομάδα.

Επειδή έχουμε ακούσει πολλά, τις τελευταίες μέρες, για την απόφαση του ΣΥΡΙΖΑ να μη συμμετέχει στις ψηφοφορίες, το θεωρείτε, κυρίες και κύριοι συνάδελφοι, κοινοβουλευτικό ήθος αυτό; Σεβασμό στους Βουλευτές και στις Βουλεύτριες; Εγώ όχι. Όχι μόνο δεν το θεωρώ κοινοβουλευτικό ήθος, το θεωρώ πλήρη αδιαφορία και απαξίωση της κοινοβουλευτικής διαδικασίας. Το λέω, ευθύς εξαρχής, ότι σήμερα είμαι υποχρεωμένη να φύγω νωρίς, αμέσως μετά την ομιλία μου, γιατί έχω άλλες υποχρεώσεις, που δεν προλάβαινα να τις ακυρώσω.

Εχθές, λοιπόν, με τη μαζική κινητοποίηση, όπου συμμετείχε και ο Σύλλογος Ελλήνων Αρχαιολόγων και οι εργαζόμενοι στο Εθνικό Αρχαιολογικό Μουσείο και όχι μόνο, φάνηκε τι έχει γίνει στον πολιτισμό, όλα αυτά τα χρόνια, για τα οποία θα μιλήσω πιο αναλυτικά στην Ολομέλεια. Η ειρηνική αυτή διαδήλωση, η χθεσινή, κατέληξε, όπως πάντα, με χημικά εναντίον των ανθρώπων του πολιτισμού, οι οποίοι, βέβαια, καμία επιθετική κίνηση δεν έκαναν, σε καμία περίπτωση. Αυτό, όμως, είναι το κερασάκι στην τούρτα: Το πώς εννοεί αυτή η Κυβέρνηση τη διαβούλευση με τον κόσμο, με τον κόσμο της εργασίας, με τον κόσμο του πολιτισμού, με τους πάντες το τι θεωρεί η ασφάλεια για τους πολίτες, να χτυπάει ή να ρίχνει χημικά σε ειρηνικές διαδηλώσεις.

Ας έρθουμε στο νομοσχέδιο. Αναλυτικά, θα μιλήσω, την Τρίτη. Σήμερα, μόνο μερικά κεντρικά πράγματα θα πω. Από τη στιγμή, από το 19ο αιώνα, από τον Καποδίστρια, όταν έχουμε το πρώτο Εθνικό Μουσείο Αίγινας και Διευθυντή το Μουστοξύδη -για όσους τον ξέρουν- άρρηκτα το αρχαιολογικό έργο στη χώρα, στα μουσεία συνδέεται με τα μουσεία και τους αρχαιολογικούς χώρους. Άρρηκτα. Αυτό είναι η επιτομή της μουσειακής πολιτικής σ’ αυτή τη χώρα. Όσες προσπάθειες και να έγιναν, για να αποκοπεί η μουσειακή πολιτική, τα μουσεία από την Αρχαιολογική Υπηρεσία, έπεσαν στο κενό και συνάντησαν τεράστιες αντιδράσεις.

Γιατί συνάντησαν τεράστιες αντιδράσεις; Γιατί είναι σημαντικό ότι τα μουσεία συνδέονται με την Αρχαιολογική Υπηρεσία και με τους επιστήμονες;

Γιατί αυτοί είναι που λογοδοτούν στην κοινότητά τους και στον ελληνικό λαό για το τι είδους μουσεία θέλουμε, τι είδους ταυτότητα, τι είδους μνήμη, πώς προστατεύουμε και πώς προβάλλουμε αυτό το θησαυρό, που έχουμε την τύχη να βρίσκεται στη χώρα μας. Αυτό είναι το κρίσιμο σημείο, το πιο κρίσιμο σημείο απ’ όλα.

Τι αλλαγές φέρνει αυτό το νομοσχέδιο, στο οποίο, στην Αιτιολογική Έκθεση -που θα επανέλθω την Τρίτη- έχουμε πάρα πολλά ψεύδη από αυτά που μας έχει συνηθίσει η συγκεκριμένη Κυβέρνηση και η ακόμα πιο συγκεκριμένη Υπουργός Πολιτισμού.

Τι αλλάζει, λοιπόν, σε αυτά τα πέντε κορυφαία μουσεία της χώρας;

Πρώτον, διοικητικά αποκόπτεται από την Αρχαιολογική Υπηρεσία και θα διορίζονται όργανα διοίκησης, ένα επταμελές Δ.Σ., με Γενικό Διευθυντή κλπ. Ποιος θα τους διορίσει; Ποιος θα διορίσει αυτά τα Δ.Σ. και τον Γενικό Διευθυντή; Βεβαίως, η Υπουργός και εγώ ρωτώ και επανέρχομαι στο κοινοβουλευτικό ήθος.

Είμαστε κάποιες λίγες ή περισσότερες δεν ξέρουμε πόσες μέρες, πριν από τις εκλογές και, πριν από τις εκλογές, έρχεται ένα νομοσχέδιο, για το οποίο είχαν ειπωθεί πολλά, ήταν στις προγραμματικές δηλώσεις και όλα αυτά και έρχεται τελευταία στιγμή.

Ποιος θα διορίσει Διοικητικά Συμβούλια; Η απερχόμενη Υπουργός; Η απερχόμενη, επειδή έρχονται εκλογές.

Μην με κοιτάτε στραβά, έρχονται εκλογές, τι να κάνουμε;

Απέρχεται η Κυβέρνηση, μπορεί να ξαναεκλεγεί, αλλά απέρχεται.

Θα διορίσει, τελευταία στιγμή, Διοικητικά Συμβούλια, ανθρώπους της αρεσκείας της και θεωρείται αυτό δημοκρατική διαδικασία και κοινοβουλευτική διαδικασία;

Πάμε, λοιπόν, έχουμε μία διοίκηση, η οποία διορίζεται από την Υπουργό. Ωραία και αποκόπτεται από την Αρχαιολογική Υπηρεσία. Θέλω να ρωτήσω κάτι.

Εμείς είμαστε η Αντιπολίτευση, η οποία είμαστε στείρα αντιπολίτευση κ.λπ.

Όλοι αυτοί οι Αρχαιολόγοι, τα υπομνήματα, που έχουν σταλεί από το Σύλλογο Ελλήνων Αρχαιολόγων, από το ψήφισμα του Περιφερειακού Συμβουλίου Κρήτης, στις 17.1.2023, με το οποίο ζητά να μην μετατραπούν τα μεγάλα κρατικά μουσεία σε Ν.Π.Δ.Δ.. Η ανοιχτή επιστολή μελών της Διεθνούς Ακαδημαϊκής Κοινότητας, οι άριστοι των αρίστων, προς τον Έλληνα Πρωθυπουργό. Η έκκληση για την παραμονή των μεγάλων μουσείων στον κορμό της Αρχαιολογικής Υπηρεσίας από αρχαιολόγους, που έχουν υπηρετήσει στο Υπουργείο Πολιτισμού. Επιστολές των εργαζομένων του Εθνικού Αρχαιολογικού Μουσείου, των εργαζομένων του Αρχαιολογικού Μουσείου Ηρακλείου, επιστολή των εργαζομένων του Μουσείου Βυζαντινού Πολιτισμού, των εργαζομένων του Αρχαιολογικού Μουσείου Θεσσαλονίκης, των εργαζομένων του Βυζαντινού και Χριστιανικού Μουσείου. Επιστολή συμπαράστασης των επιστημόνων των κρατικών μουσείων Βερολίνου, Αρχαιολογικό μουσείο Θεσσαλονίκης, Μουσείο Βυζαντινού Πολιτισμού. Πόσα να πω; Αυτή δεν είναι ούτε αντιπολίτευση, ούτε τίποτα, είναι άνθρωποι, που γνωρίζουν πάρα πολύ καλά.

Θα διορίζει, λοιπόν, η Υπουργός ! Ωραία. Και από κει και πέρα, αυτά τα Δ.Σ. θα έχουν την ευελιξία. για να κάνουν ό,τι θέλουν με τα μουσεία. Εδώ θέλω να ρωτήσω κάτι; Πρώτον, από πού κι ως πού επιτρέπεται στην Υπουργό Πολιτισμού να προσβάλλει τα μουσεία μας και μάλιστα τα πέντε μεγάλα μουσεία; Δεν έχουν επισκεψιμότητα; Δεν έχουν εκθέσεις μεγάλες, διεθνείς εκθέσεις; Δεν έχουν μία τεράστια παρουσία, όχι μόνο στα πολιτιστικά δρώμενα της χώρας, αλλά στα πολιτιστικά δρώμενα, διεθνώς; Αν δεν τα ξέρει η Υπουργός, είναι πρόβλημα της, την Τρίτη θα τα καταθέσω, άλλωστε και στα πρακτικά της Βουλής και την επισκεψιμότητα τους και λοιπά, γιατί θεωρεί ότι δεν τα ξέρει αυτά, ότι δεν έχουμε αριθμούς και όλα τα λοιπά.

Θέλω να ρωτήσω, σε αυτά τα Δ.Σ. ποιοι θα συμμετέχουν; Γιατί έχουμε δει πάρα πολλά και μη μπερδεύουμε τα Πανεπιστήμια, γιατί τα Πανεπιστήμια έχουν εσωτερικές εκλογές, έχουν αυτοδιοίκητο, έχουν εντελώς άλλη διαδικασία. Τώρα, με τα Συμβούλια προσπαθείτε να τους βάλετε ένα ξένο σώμα, που πάνε προς την ιδιωτικοποίηση, αυτό κάνετε στα μουσεία. Εγώ θέλω να ρωτήσω. Αυτοί οι άνθρωποι, οι οποίοι θα είναι εγνωσμένου επαγγελματικού και κοινωνικού κύρους, το είδαμε και στα Συμβούλια των Πανεπιστημίων, που έχουν μπλοκάρει τώρα τα πανεπιστήμια, ποιοι θα είναι αυτοί; Μήπως τίποτα αποτυχημένοι πολιτευτές της Νέας Δημοκρατίας, όπως έχουμε δει, σε πολλές άλλες περιπτώσεις; Το είδαμε, τώρα τελευταία και στο Μουσείο της Ακρόπολης. Μήπως θα είναι κάποιοι άνθρωποι, οι οποίοι θέλουν να αποκτήσουν και ηγεμονία, μέσω του συμβολικού κεφαλαίου, που είναι ο πολιτισμός; Έχουμε χίλια δυο παραδείγματα και τι θα διαχειρίζονται; Ποιοι θα τους κρίνουν και πώς θα λογοδοτούν; Έχουμε ένα πολύ κακό προηγούμενο, πάρα πολύ κακό προηγούμενο, την ψήφιση της διάταξης για τις εξαγωγές των αρχαιοτήτων 50 χρόνων, έχουμε την αρχαιοκαπηλική διαδικασία της έκθεσης Στερν, των κυκλαδικών, του υποτιθέμενου επαναπατρισμού, έχουμε δείγματα, για τα οποία, όχι μόνο δεν εμπιστευόμαστε αυτή την Κυβέρνηση για τον πολιτισμό, θεωρούμε ότι κάνει κακό στον πολιτισμό και στην πολιτιστική κληρονομιά. Στην Ολομέλεια θα τα πούμε.

Οικονομική διάσταση. Για να σταθούμε, λοιπόν, στην οικονομική διάσταση. Τα μουσεία, λοιπόν, αυτά, τα πέντε μεγάλα μουσεία, οι ναυαρχίδες της πολιτιστικής κληρονομιάς, της μουσειακής πολιτικής της χώρας, θα έχουν, βέβαια, όλα τα έξοδα, θα επιβαρύνουν, βεβαίως, τον τακτικό Προϋπολογισμό, όλα τα έξοδα, οι εργαζόμενοι, τα πάντα και τα έσοδα, μέχρι να φτιαχτεί να γίνει η ΚΥΑ, τα έσοδα θα τα διαχειρίζεται, βεβαίως, το Διοικητικό Συμβούλιο. Εδώ, έχουμε ένα τεράστιο πρόβλημα. Εάν η μουσειακή πολιτική της χώρας είχε μία τεράστια σημασία, είναι ότι δημιουργούσε μία αλυσίδα αλληλεγγύης, ανάμεσα στα μουσεία. Τα μεγάλα μουσεία με την επισκεψιμότητα, με τους πόρους, που είχαν, μπορούσαν να τροφοδοτούν και τα μικρότερα μουσεία της χώρας. Τώρα, τι θα γίνει; Αυτή η αλυσίδα αλληλεγγύης σπάει; Έχουμε πέντε μουσεία και από κει και πέρα τελείωσε η υπόθεση; Η Περιφέρεια, τα μικρά μουσεία, που είναι, όμως, τεράστιας παιδαγωγικής ταυτοτικής, ερευνητικής σημασίας, αυτά τα μουσεία θα μείνουν εκτός;

Τρίτον, εργασιακό θέμα. Τι θα γίνει με όλους αυτούς τους εργαζόμενους. Λέω το εξής απλό. Τα πειθαρχικά συμβούλια πια, οι εργαζόμενοι, δηλαδή, που αποτελούν μέρος των εργαζομένων του Υπουργείου Πολιτισμού, ο πειθαρχικός έλεγχος πρώτου και δεύτερου βαθμού θα ασκείται από τους Γενικούς Διευθυντές και τα Δ.Σ. αυτών των μουσείων. Δεν θα πω τώρα ότι προβλέπεται. από το τέλος του 2023. η κατάργηση από τον Οργανισμό του Υπουργείου Πολιτισμού 735 θέσεων και, βέβαια, για να αντιμετωπιστούν τα προβλήματα θα προκηρύξει θέσεις, ενώ ήδη είναι υπόστελεχωμένα τα μουσεία, ήδη χρειάζονται προσωπικό, ήδη, χρειάζονται οικονομική ενίσχυση κ.λ.π. Θα πω, όμως, ένα πράγμα, κυρία Υπουργέ. Είδατε τι έγινε με έναν καταξιωμένο επιστήμονα, τον κύριο Καλτσά, επιστημονικό υπεύθυνο του Μουσείου Κυκλαδικής Τέχνης; Πως απολύθηκε εν μία νυκτί, επειδή διαφωνούσε με το θέμα της συλλογής Στερν; Απολύθηκε ένας καταξιωμένος επιστήμονας, επειδή διαφωνούσε. Τι θα γίνει με άλλους εργαζόμενους, αν δεν αρέσουν στα Δ.Σ. των μουσείων, έτσι όπως πάτε να το φτιάξετε; Κυρία Υπουργέ, θα είμαι αναλυτική στις επόμενες συνεδριάσεις. Έχουμε καλέσει φορείς και θα παρακαλούσα να γίνουν δεκτοί όλοι οι φορείς, που έχουμε καλέσει. Πρόκειται για ένα μείζον θέμα, που αφορά τη μουσειακή πολιτική της χώρας, δηλαδή, αφορά τη μνήμη, την ταυτότητα, το συμβολικό κεφάλαιο αυτής της χώρας.

Δεν θα επιτρέψουμε αυτό το συμβολικό κεφάλαιο να περάσει, με χίλιους δύο τρόπους σε χέρια ανθρώπων, οι οποίοι θα έχουν την εύνοια του κάθε ή της κάθε Υπουργού και θα φτιάχνουν πολιτική μόνοι τους, πολιτική, η οποία θα ευνοεί κάποιους και δεν θα είναι μία δημόσια πολιτική, η οποία θα είναι επ΄ ωφελεία όλου του πληθυσμού.

Ναι, είπα και το λέω και δεσμευόμαστε, ως Κόμμα, αυτό το κατάπτυστο νομοσχέδιο, εάν ψηφιστεί, θα αποσυρθεί στην επόμενη κυβέρνηση του ΣΥΡΙΖΑ. Θα αποσυρθεί, γιατί δεν είναι δυνατόν και η μουσειακή πολιτική της χώρας να μπει σε συμφέροντα, τα οποία βλέπουμε να έχουν αρχίσει να κυριαρχούν και στα πανεπιστήμια και στα νοσοκομεία και παντού. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κυρία Αναγνωστοπούλου.

Επειδή αναφερθήκατε, κατά τη διάρκεια της ομιλίας σας, επανειλημμένα, στο θεσμικό κομμάτι, θα ήθελα να απαντήσω σε μερικά ζητήματα, ξεκινώντας από το μείζον.

Είπατε κάτι για εκλογές και ότι το νομοσχέδιο αυτό έρχεται, ενώ επίκεινται εκλογές. Η Βουλή, να θυμίσω, ότι είναι σε συγκρότηση, λειτουργεί, έχουμε κανονική Κοινοβουλευτική Περίοδο και επιτελεί το νομοθετικό της έργο, κανονικά. Να θυμίσω επίσης ότι το 2019, ενώ είχαν ήδη προκηρυχθεί εκλογές, από τον κύριο Τσίπρα, ήρθε στη Βουλή και ψηφίστηκε ο Ποινικός Κώδικας, μετά την ανακοίνωση της ημερομηνίας εκλογών από τον κ. Τσίπρα.

Τώρα, όσον αφορά τον προγραμματισμό αυτής της συνεδρίασης, σας κάλεσα, όπως και τους υπόλοιπους τομεάρχες, την Τετάρτη, όπως προβλέπει ο Κανονισμός, δύο ημέρες πριν την πρώτη συνεδρίαση και αυτό έχει ακολουθηθεί σε όλα τα σχέδια νόμου, που έχουν περάσει και από αυτή την Επιτροπή και από τις υπόλοιπες Επιτροπές. Αυτό προβλέπει ο Κανονισμός, αυτό κάναμε. Μετά από δύο μέρες, έγινε η πρώτη συνεδρίαση και οι επόμενες συνεδριάσεις, όπως σας είχα ενημερώσει και τηλεφωνικά, την επόμενη εβδομάδα.

Τώρα, η μεταφορά του νομοσχεδίου από την Πέμπτη, όπως ήταν ο αρχικός προγραμματισμός από την Διάσκεψη των Προέδρων, στη Δευτέρα, έγινε γιατί είχαμε το ατυχές γεγονός της απώλειας των δύο πιλότων μας, το οποίο μας ανάγκασε να μεταφέρουμε τη συζήτηση του νομοσχεδίου του Υπουργείου Εθνικής Άμυνας, που ήταν προγραμματισμένη για σήμερα, την ερχόμενη Δευτέρα και πήγε όλο το έργο πίσω. Επομένως, μετατέθηκε και η ημερομηνία της συζήτησης του νομοσχεδίου του Υπουργείου Πολιτισμού για τη Δευτέρα, στις 13/2. Αυτά για την αποκατάσταση της αλήθειας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε, συγγνώμη, θα μου επιτρέψετε μία κουβέντα, για την αποκατάσταση της αλήθειας.

Κύριε Πρόεδρε, από καμία Διάσκεψη Προέδρων δεν είχε αποφασιστεί για την Πέμπτη, Ολομέλεια. Χθες αποφασίστηκε και δεν ήταν δύο μέρες, σας παρακαλώ.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Είπατε την άποψή σας. Ήταν δύο μέρες, Τετάρτη και Παρασκευή.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Δεν ήταν μία άποψη, ήταν το πραγματικό γεγονός της συνομιλίας μας, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Είπατε αυτά που είχατε να πείτε, σας απάντησα και τελείωσε το θέμα εδώ.

Κύριε Κωνσταντόπουλε, έχετε το λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κυρία Υπουργέ, κυρίες και κύριοι συνάδελφοι, θα μου επιτρέψετε, πριν μπω στο νομοσχέδιο, να πω, μετά από τις δηλώσεις της κυρίας Τσαπανίδου, ότι το ΠΑΣΟΚ ουσιαστικά είναι εκβιαζόμενο από την Κυβέρνηση, λόγω των υποκλοπών, ένα έχω να πω ότι το ΠΑΣΟΚ ούτε εκβιάζει ούτε εκβιάζεται. Ίσως οι συνάδελφοι του ΣΥΡΙΖΑ, αλλά ιδιαίτερα η κυρία Τσαπανίδου, εξ ιδίων να κρίνουν τα αλλότρια. Θα τους έλεγα ότι στο ΠΑΣΟΚ πρέπει και σεβασμός και εν πάση περιπτώσει αναγνώριση για όλα αυτά, που έκανε, για να μην χρεοκοπήσει η πατρίδα το 2009 – 2011, όταν κρυπτόμενοι οι ίδιοι στο Σύνταγμα με άλλα Κόμματα το έπαιζαν αντιμνημονιακοί.

 Γι’ αυτό, λοιπόν, ας αφήσουμε τους πολίτες να κρίνουν. Εκτός κι αν η κυρία Τσαπανίδου και οι του ΣΥΡΙΖΑ θεωρούν το ΠΑΣΟΚ λάφυρο. Λάφυρο ούτε ήμασταν ούτε θα είμαστε και δια του προγράμματός μας και με την αυτονομία μας θα μας ακούσουν οι πολίτες, θα μας κρίνουν και θα έρθει το αποτέλεσμα της Κυριακής των εκλογών, που θα είναι τέτοιο, που θα αναδείξει πραγματικά ότι το ΠΑΣΟΚ, όχι απλά ήρθε, αλλά ήρθε, πραγματικά, για να αναδείξει προβλήματα, να δώσει λύσεις και να σταθεί ξανά στο ύψος των περιστάσεων για τη χώρα.

 Κυρία Υπουργέ, μετά τη χθεσινή συζήτηση για την τροπολογία, που φέρατε, ως Κυβέρνηση για τα καλλιτεχνικά πτυχία και το αδιέξοδο, στο οποίο βρίσκονται οι απόφοιτοι των καλλιτεχνικών σχολών στη χώρα μας, συζητάμε σήμερα ένα άλλο νομοσχέδιο, που φέρνει μεγάλες αλλαγές στο χώρο του πολιτισμού.

Θεωρώ ότι βασικός πυρήνας του νομοσχεδίου είναι η μετατροπή πέντε εμβληματικών μουσείων της χώρας μας σε νομικά πρόσωπα δημοσίου δικαίου και συγκεκριμένα, πρόκειται για το Εθνικό Αρχαιολογικό Μουσείο, το Βυζαντινό και Χριστιανικό Μουσείο, το Αρχαιολογικό Μουσείο Θεσσαλονίκης, το Βυζαντινό Μουσείο Θεσσαλονίκης και το Αρχαιολογικό Μουσείο Ηρακλείου. Επίσης, στο νομοσχέδιο αυτό, περιλαμβάνονται διατάξεις για το Μουσείο της Ακρόπολης, τον Ο.Δ.Α.Π., τον Κώδικα Νομοθεσίας για την Προστασία των Αρχαιοτήτων και άλλα θέματα, που αφορούν το Υπουργείο Πολιτισμού.

Τώρα, όσον αφορά τα μουσεία μας, πρόκειται, θα έλεγα, για ένα σαρωτικό νομοσχέδιο, με το οποίο αλλάζει το καθεστώς της λειτουργίας, της στελέχωσης, αλλά και το μέλλον των πέντε μεγάλων δημοσίων μουσείων μας. Ένα ζήτημα, που, πραγματικά, αγγίζει την καρδιά του πολιτισμού στη χώρα μας. Η Κυβέρνηση, ωστόσο, έχει προαναγγείλει, εδώ και μήνες το νομοσχέδιο για τη μετατροπή των πέντε δημόσιων μουσείων σε νομικά πρόσωπα δημοσίου δικαίου.

Κατά την περίοδο αυτή, όσο και κατά την περίοδο της δημόσιας διαβούλευσης του νομοσχεδίου, εκφράστηκαν, κυρία Υπουργέ, έντονες αντιδράσεις από πολλούς εμπλεκόμενους φορείς, ιδίως από τους εργαζόμενους των μουσείων και εν γένει από τους εργαζόμενους του Υπουργείου Πολιτισμού. Ήδη, έχουν προαναγγελθεί μεγάλες κινητοποιήσεις των εργαζομένων, απέναντι σε πολλές διατάξεις του νομοσχεδίου.

 Αγαπητοί συνάδελφοι, τα μουσεία της χώρας μας επιτελούν ένα σπουδαίο έργο στη διαφύλαξη, την ανάδειξη και την προβολή της πολιτιστικής μας κληρονομιάς. Κυρία Υπουργέ, καθήκον της πολιτείας είναι να μεριμνά για την καλή λειτουργία τους, την προσβασιμότητά τους, την ασφάλεια των συλλογών τους και την ανάπτυξή τους, μέσα από ένα σύγχρονο περιβάλλον, καθώς επίσης και για τη στελέχωση, αλλά και τη χρηματοδότησή τους.

Η μετατροπή των πέντε εμβληματικών μουσείων μας σε νομικά πρόσωπα δημοσίου δικαίου παρουσιάζεται από την Κυβέρνηση, ως τρόπος ενίσχυσης της εξωστρέφειας, της ευελιξίας, της ανάπτυξης των μουσείων, ως τρόπος ανάπτυξης νέων δράσεων και εύρεσης νέων πόρων.

Στην πραγματικότητα, βλέπουμε ότι δεν υπάρχει κάποια ιδιαίτερη τεκμηρίωση εκ μέρους του Υπουργείου Πολιτισμού, που να υποδεικνύει και να επιβάλλει ότι η σημερινή διοικητική λειτουργία των μουσείων δεν είναι αποτελεσματική. Καμία τεκμηρίωση, καμία μελέτη σκοπιμότητας, που να υποδεικνύει ότι η αλλαγή της νομικής μορφής των μουσείων είναι αναγκαία και καλύτερη για τη λειτουργία τους. Ακόμη - ακόμη και το επιχείρημα για τη μετατροπή των εν λόγω μουσείων σε νομικά πρόσωπα δημοσίου δικαίου, στο μοντέλο του Μουσείου Ακρόπολης, που λειτουργεί, ως νομικό πρόσωπο δημοσίου δικαίου, είναι, θα έλεγα, έωλο. Το καταρρίπτουν τα ίδια τα δεδομένα του Μουσείου Ακρόπολης και τούτο, διότι είναι ένα Μουσείο πετυχημένο, για τον μοναδικό πολιτισμικό πλούτο, που διαθέτει και τις συλλογές του, που το καθιστούν πόλο έλξης επισκεπτών από όλο τον κόσμο και όχι για το διοικητικό του μοντέλο.

Χαρακτηριστικά, να αναφέρω ότι 15 χρόνια μετά την ίδρυσή του και ενώ ο Οργανισμός προβλέπει 17 τμήματα σε Διευθύνσεις, κυρία Υπουργέ, λειτουργούν περίπου 10, καταρρίπτουν, δηλαδή, ακόμη και το επιχείρημα, ότι οι ίδιοι οι εργαζόμενοι του Μουσείου Ακρόπολης και εργαζόμενοι για ένα Νομικό Πρόσωπο Δημοσίου Δικαίου, στέκονται απέναντι στην αλλαγή της νομικής μορφής των μουσείων τους.

Γιατί το κάνουν; Γιατί έχουν άποψη και ταυτόχρονα ζητούν την άμεση επίλυση των εργασιακών προβλημάτων, που αντιμετωπίζουν οι ίδιοι, με κορυφαία, φυσικά, την έλλειψη κινητικότητας, αλλά και της μη ένταξης του Μουσείου στους φορείς της Γενικής Κυβέρνησης και την έλλειψη εκπροσώπων των εργαζομένων στο διοικητικό συμβούλιο του Μουσείου.

Ταυτόχρονα, αγαπητοί συνάδελφοι, η μετατροπή των μουσείων σε Νομικά Πρόσωπα Δημοσίου Δικαίου ακρωτηριάζει τη διοικητική και επιστημονική δομή της Αρχαιολογικής Υπηρεσίας - και αυτό ας κρατηθεί - αποκόπτει τα μουσεία από τη δομή του Υπουργείου Πολιτισμού και διασπά τον ενιαίο χαρακτήρα των Υπηρεσιών του, Υπηρεσιών, που διασφαλίζουν την αποτελεσματική και ορθολογική διαχείριση του πολιτισμικού μας πλούτου, θέμα που θα έλεγα εδώ, αγαπητοί συνάδελφοι, που εγείρει ζητήματα συνταγματικότητας, αφού το Σύνταγμα επιφυλάσσει, στο άρθρο 24, την προστασία της πολιτιστικής μας κληρονομιάς στο κράτος και μόνο.

Ακόμη και η δομή και το νέο οργανόγραμμα, που προβλέπεται σε κάθε μουσείο, δεν συνοδεύεται από εγγυήσεις αντικειμενικότητας και αξιοκρατίας, στην επιλογή των προσώπων της διοίκησης. Κάθε ένα, λοιπόν, από τα μουσεία θα διοικείται, σύμφωνα με τα νέα δεδομένα, από επταμελές Διοικητικό Συμβούλιο, που θα διορίζεται, απευθείας, από τον εκάστοτε Υπουργό. Ωστόσο, εδώ, κυρία Υπουργέ, το νομοσχέδιο δεν διατυπώνει κανένα αξιακό δείκτη ή αξιολογικό δείκτη, ούτε για τα μέλη του Διοικητικού Συμβουλίου, αλλά ούτε και για τους γενικούς διευθυντές των μουσείων. Εδώ, τι απαντάτε; Θα ήθελα την απάντησή σας. Δηλαδή, σε μία εποχή, που οι μάνατζερ του πολιτισμού λειτουργούν, διεθνώς, σε απόλυτα μετρήσιμο περιβάλλον, εμείς ουσιαστικά γυρίζουμε στη δομή των διοικητικών συμβουλίων κατ’ επιλογήν του Υπουργού ή της Υπουργού και στην υποκειμενική αξιολόγηση των διευθυντών.

Με τον τρόπο αυτό, αγαπητοί συνάδελφοι, βλέπουμε έλλειψη αντικειμενικών κριτηρίων - και αυτό ας κρατηθεί - στην επιλογή των προσώπων για τα μέλη της διοίκησης των μουσείων, που μπορεί να μη διαθέτουν την εμπειρία της διαχείρισης ανάλογων οργανισμών. Θα μπορούν, δηλαδή, να αποφασίζουν για κρίσιμα θέματα των συλλογών των μουσείων, χωρίς την έγκριση των κεντρικών δομών του Υπουργείου Πολιτισμού.

Ταυτόχρονα, δεν προβλέπεται η συμμετοχή αιρετού εκπροσώπου των εργαζομένων στο Διοικητικό Συμβούλιο των μουσείων, γεγονός που καθιστά τη θέση των εργαζομένων περισσότερο ευάλωτη, απέναντι στις διαθέσεις της διοίκησης, εργαζόμενοι, μάλιστα, που επιβάλλεται να θωρακιστούν με τα ίδια εργασιακά, ασφαλιστικά, μισθολογικά και συνδικαλιστικά δικαιώματα, που ισχύουν και για τους εργαζόμενους του Υπουργείου Πολιτισμού.

Περαιτέρω, αγαπητοί συνάδελφοι, μόνο η Κυβέρνηση μιλά για αύξηση των πόρων των μουσείων, μέσα από τη νέα νομική τους μορφή, χωρίς φυσικά εδώ να γίνεται καμία μελέτη για τις επιπτώσεις ενός τέτοιου εγχειρήματος στον Ο.Δ.Α.Π. και τούτο, διότι, έως σήμερα, τα έσοδα από τα πωλητήρια και αναψυκτήρια των μουσείων μας τα διαχειρίζεται, πράγματι, ο Ο.Δ.Α.Π.. Τα έσοδα, λοιπόν, από την επισκεψιμότητα των εν λόγω 5 μουσείων, που πλέον θα διαχειρίζονται τα ίδια τα μουσεία, θα εκλείψουν από τον κουμπαρά του Ο.Δ.Α.Π., με αποτέλεσμα τη μείωση της χρηματοδότησης για το σύνολο των μουσείων και αρχαιολογικών χώρων της επικράτειας, που χρηματοδοτούνται από τον Ο.Δ.Α.Π. - και αυτό ας κρατηθεί – χρηματοδότηση, που είναι κρίσιμη, ακόμη και για την επιβίωση των μικρότερων μουσείων της επικράτειας, που δε διαθέτουν μεγάλη επισκεψιμότητα.

Εντέλει, αγαπητοί συνάδελφοι, πολύ φοβάμαι, ότι οδηγούμαστε σε μουσεία δύο ταχυτήτων. Από τη μία, θα έχουμε τα μεγάλα μουσεία, που η Κυβέρνηση μετατρέπει σε Νομικά Πρόσωπα Δημοσίου Δικαίου – χάριν, δήθεν, της ευελιξίας - και από την άλλη, τα υπόλοιπα μουσεία, όπου ανήκουν τα μικρά και περιφερειακά μουσεία και αυτά θα έχουν αφεθεί από το Υπουργείο Πολιτισμού, στην τύχη τους, χωρίς την ιδιαίτερη μέριμνα για την εξέλιξη και την ανάπτυξή τους.

Ολοκληρώνοντας, αγαπητοί συνάδελφοι, το ΠΑΣΟΚ-Κίνημα Αλλαγής, πιστεύει σε μια ανανεωμένη μουσειακή πολιτική, που θα δημιουργεί συνθήκες εξωστρέφειας και μια πολιτική, που θα μετατρέπει τα μουσεία σε ζωντανά κύτταρα γνώσης, δημιουργίας, ψυχαγωγίας και ελκυστική πρόταση, να έρθουν, δηλαδή, επισκέπτες από όλο τον κόσμο να τα επισκεφτούν, να τα δουν και να στείλουν και άλλους συμπολίτες τους, οι ίδιοι αυτοί άνθρωποι, ως πρεσβευτές, που έρχονται στη στη χώρα μας, που θα τα κάνει, δηλαδή, ελκυστικά για όποιους τα επισκέπτονται, αλλά και να μπορέσει να λειτουργήσει πολλαπλασιαστικά και να συνδέεται με την κοινωνία και τους φορείς, με την ελκυστικότητα των νέων επισκεπτών και επίσης, μουσεία και πολιτιστικοί φορείς, που θα μπορούν να διαδίδουν την αξία της πολιτιστικής μας κληρονομιάς, πέρα από τα σύνορα.

Άλλωστε, αυτό το ζητούμενο, να είναι τα μουσεία μας ελκυστικά για τους πολίτες του κόσμου, πιστεύω ότι είναι το πιο σημαντικό. Έτσι, λοιπόν, αναδεικνύονται μουσεία σε πολυδύναμους χώρους πολιτισμού, που συμπληρώνουν υψηλούς δείκτες επισκεψιμότητας, ακριβώς, επειδή δεν μένουν στάσιμα, μουσεία, τα οποία, με κατάλληλη διαχείριση, μπορούν να έχουν ακόμα μεγαλύτερη επισκεψιμότητα και έσοδα, με περιοδικές εκθέσεις, σύγχρονα πωλητήρια και αναψυκτήρια και εστιατόρια. Η ανάπτυξη της εξωστρέφειας, αγαπητοί συνάδελφοι, των μουσείων δεν εμποδίζεται από τη λειτουργία τους, στη δομή του Υπουργείου Πολιτισμού. Αντιθέτως, ο δημόσιος χαρακτήρας των μουσείων συνδέεται άρρηκτα με τον εθνικό προσανατολισμό της πολιτιστικής, πολιτικής μας κληρονομιάς, αλλά και ταυτόχρονα της πολιτικής του κράτους. Η μετατροπή των πέντε μεγαλύτερων μουσείων της χώρας μας σε Νομικά Πρόσωπα Δημοσίου Δικαίου, εν μία νυκτί, χωρίς σχέδιο, χωρίς μελέτη, χωρίς στοιχεία ότι η νέα μορφή μπορεί να υπηρετήσει το δημόσιο συμφέρον καλύτερα, χωρίς κοστολόγηση της νέας δομής και των νέων θέσεων, που δημιουργούνται, χωρίς εγγυήσεις για το μέλλον των μουσείων, θέτει τη διαχείριση της πολιτιστικής μας κληρονομιάς σε κίνδυνο και το νομοσχέδιο, εντέλει, γιγαντώνει, παρά επιλύει προβλήματα.

Αναμένουμε την ακρόαση των φορέων. Θα ακούσουμε τους φορείς για να διαμορφώσουμε και καλύτερη άποψη και θα τοποθετηθούμε αναλυτικά επί των διατάξεων του νομοσχεδίου, στη συζήτηση επί των άρθρων.

Επί της αρχής, καταψηφίζουμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε, ζητάω συγνώμη, αλλά είμαι υποχρεωμένη να φύγω, πρέπει να ταξιδέψω για την Πάτρα, έχω καταθέσει κατάλογο φορέων, παρακαλώ να γίνουν δεκτοί. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θα γίνει συζήτηση μετά την ολοκλήρωση των ομιλιών των Ειδικών Αγορητών.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε.

Ξεκινώντας, να πω ότι η βαρύτητα του σημερινού νόμου καθορίζεται, φυσικά, από το πρώτο του Μέρος, με τις διατάξεις του οποίου πέντε μεγάλα μουσεία της χώρας αποκόπτονται από τον κορμό του Υπουργείου Πολιτισμού και μετατρέπονται σε Νομικά Πρόσωπα Δημοσίου Δικαίου. Φυσικά, σημαντικές διατάξεις εισάγονται, ακολούθως και στα επόμενα τρία Μέρη του νομοσχεδίου, για τις οποίες θα τοποθετηθούμε, ως Κ.Κ.Ε., στις επόμενες συνεδριάσεις της Επιτροπής μας, την ερχόμενη εβδομάδα. Ωστόσο, η ουσία του νομοσχεδίου, θεωρούμε ότι βρίσκεται στο πρώτο του Μέρος και στον εκ βάθρων επαναπροσδιορισμό των όρων λειτουργίας των πέντε μουσείων.

Κατ’ αρχάς, είναι αυτονόητος και αναγκαίος ο ίδιος ο κοινωνικός ρόλος των μουσείων - όλων των μουσείων - καθώς αποτελούν, όχι μόνο μια πολύτιμη πηγή γνώσης του ιστορικού παρελθόντος, γνώσης της εξέλιξης των κοινωνιών, αλλά και ένα σημαντικότατο παράγοντα αισθητικής καλλιέργειας και εδώ ακριβώς βρίσκεται και η μεγάλη κοινωνική αξία των μουσείων. Εδώ, όμως, ακριβώς είναι που εστιάζει και η πολιτιστική πολιτική των αστικών κυβερνήσεων, υπονομεύοντας και διαστρέφοντας μεθοδικά αυτόν τον κοινωνικό ρόλο των μουσείων. Μια ματιά στην πολιτιστική πολιτική όλων των χωρών της Ευρωπαϊκής Ένωσης αρκεί.

Παντού τα μουσεία, το ένα μετά το άλλο, παραδίδονται στο έλεος των κάθε είδους χορηγών και επιχειρηματικών ομίλων, οι οποίοι αναλαμβάνουν, δήθεν, τη στήριξη και την ανάδειξή τους, με το αζημίωτο, πάντα, βέβαια, καθώς, ήδη, από το 2014, η Κομισιόν, με κείμενό της, που έχει τίτλο «Προς μια ολοκληρωμένη προσέγγιση της πολιτιστικής κληρονομιάς της Ε.Ε.», η Κομισιόν, λοιπόν, προτάσσει, ως το καλύτερο μοντέλο για τη διαχείριση της πολιτιστικής κληρονομιάς, στη σύγχρονη Ευρώπη, όπου οι δημόσιοι προϋπολογισμοί, συνεχώς, μειώνονται για τέτοιου είδους ζητήματα, προτάσσει η Κομισιόν τη μεγαλύτερη συμμετοχή του ιδιωτικού τομέα και της λεγόμενης «κοινωνίας των πολιτών». Πρόκειται, φυσικά, για μια πολύ καλά επεξεργασμένη πολιτική, η οποία εφαρμόζεται βήμα προς βήμα και σε βάθος χρόνου και η οποία υποτάσσει την πολιτιστική κληρονομιά, όχι μόνο στα ιδεολογικά, αλλά και στα άμεσα οικονομικά επιχειρηματικά συμφέροντα των μεγάλων επιχειρηματικών ομίλων είτε του τουρισμού είτε άλλων οικονομικών κλάδων, όπως είναι η ψηφιακή οικονομία, η διαφήμιση, η αγορά ακινήτων και ούτω καθεξής.

Αυτή ακριβώς είναι και η λογική, η οποία διαπερνά το σημερινό νομοσχέδιο, το οποίο έχει, βεβαίως, προαναγγελθεί, πριν από τρία ακόμα χρόνια και με το οποίο, τα πέντε μεγαλύτερα κρατικά μουσεία μετατρέπονται σε νομικά πρόσωπα δημοσίου δικαίου, αποσπασμένα από την Αρχαιολογική Υπηρεσία, με αυτοτελή διοικητική και οικονομική διαχείριση. Πρόκειται, ασφαλώς, για μια ιδιαίτερα αρνητική εξέλιξη, αφού στην ουσία τα μουσεία ωθούνται να λειτουργούν, με όρους επιχειρηματικούς, αν θέλουν να εξασφαλίζουν τη βιωσιμότητά τους.

Ας δώσουμε, όμως, τον λόγο, για να μην τα λέω εγώ, στην Αιτιολογική Έκθεση, η οποία συνοδεύει τούτο το νομοσχέδιο. Κρίνεται, λέει η Αιτιολογική Έκθεση, κρίνεται σκόπιμη η παροχή θεσμικής δυνατότητας στις επίμαχες 5 μουσειακές δομές της χώρας μας, να βελτιώσουν την αποδοτικότητά τους, με την παροχή ευελιξίας στην ανάληψη πρωτοβουλιών, την αναζήτηση και το σχεδιασμό εξωστρεφών στρατηγικών. Κι αν αυτό μοιάζει και είναι λίγο ασαφές, το πράγμα ξεκαθαρίζει τελείως παρακάτω και στους στόχους του νομοσχεδίου, που είναι πάλι από την Αιτιολογική Έκθεση: «Να αναπτύσσουν πρωτοβουλίες, να γνωρίζουν τις ανάγκες του κοινού τους και η καθεμία να αναπτύσσει στρατηγικές επικοινωνίας του μηνύματός της». Αυτό παραπέμπει ευθέως σε εταιρείες, να αναζητούν πόρους, μόνιμες ή περιοδικές χορηγίες, συνδρομές, δωρεές, μέσω, προσέξτε, «της ευέλικτης αναζήτησης χορηγών και της υποστήριξης συνεργειών μεταξύ των πολιτιστικών φορέων».

Να τι θα πει «αυτοτέλεια», να τι θα πει «αυτονομία των μουσείων και απελευθέρωσή της», όπως λέτε, από τον κεντρικό κρατικό εναγκαλισμό ! Να, προς τα πού θα στραφούν αυτά τα μουσεία, εν προκειμένω, για να αναπτύξουν την πρωτοβουλία τους και που θα προβάλλουν την ελκυστικότητα. Και κάπως έτσι, πίσω από τις πολυδιαφημισμένες έννοιες της αυτοτέλειας και της αυτονομίας, κρύβεται, βεβαίως και έρχεται η αυτοχρηματοδότηση των μουσείων, το καθήκον τους, δηλαδή, να βρίσκουν μόνα τους τα χρήματα, που χρειάζονται, να λειτουργούν με κριτήρια ιδιωτικοοικονομικά, να αναπτύσσουν το επιχειρηματικό τους πνεύμα και τη δράση τους, βέβαια.

Άρα, τα μουσεία θα πρέπει να εφευρίσκουν τρόπους, για να μεγιστοποιήσουν τα έσοδά τους, αναπτύσσοντας κάθε είδους δραστηριότητες, προκειμένου να προσελκύσουν περισσότερους πελάτες, να προσφέρουν τουριστικό θέαμα, σε βάρος της πραγματικής τους αποστολής, που πρέπει να είναι η συμβολή τους στην άνοδο του πολιτιστικού και του μορφωτικού επιπέδου του λαού. Και, με όχημα τη θεαματικότητα, το πιθανότερο είναι ότι σημαντικά, αλλά ίσως όχι εντυπωσιακά αντικείμενα θα παραμένουν εκεί στις αποθήκες. Οι περιοδικές εκθέσεις θα επικεντρώνονται, επιλεκτικά, σε δημοφιλή μονάχα εκθέματα, αντί άλλων, πιο ουσιαστικών. Η παρουσίαση των εκθεμάτων το πιθανότερο είναι ότι θα υπεραπλουστεύεται, για να μη γίνεται κουραστική και να είναι ελκυστική και ούτω καθεξής.

Φυσικά, η μαζικοποίηση του κοινού των μουσείων, θα αναφερθούμε και παρακάτω γι’ αυτήν τη μαζικοποίηση, δεν είναι υποχρεωτικό να προέρχεται αποκλειστικά από εκείνους, που θα το επισκέπτονται, μονάχα για τα εκθέματά του. Αρκεί να θυμηθούμε εδώ γι’ αυτό, ότι στο site του Μουσείου της Ακρόπολης, βρίσκονται συχνά - πυκνά, σε περίοπτη μάλιστα θέση, καλέσματά του στο κοινό του τύπου «ελάτε για να απολαύσετε το ιδιαίτερο μενού για την ημέρα του Αγίου Βαλεντίνου», ας πούμε ή το αντίστοιχο μενού της Τσικνοπέμπτης! Μιλάμε για το Μουσείο της Ακρόπολης, που λειτουργεί από την αρχή του, ως Νομικό Πρόσωπο Δημοσίου Δικαίου, κοντολογίς.

Η αυτοχρηματοδότηση και η αυτοτέλεια, αυτές οι ωραίες λέξεις των μουσείων, αποτελούν το εργαλείο, για την παραπέρα μείωση της κρατικής χρηματοδότησης. Τώρα, το μέχρι πού μπορεί να οδηγήσει αυτή η αποστασιοποίηση του κράτους από την ευθύνη του, που έχει να καλύπτει ολοσχερώς τις ανάγκες λειτουργίας και συντήρησης των χώρων της πολιτιστικής κληρονομιάς, εφαρμόζοντας και εδώ, δυστυχώς, τη λογική του κόστους οφέλους, αυτές εκδηλώθηκαν με τον πλέον τραγικό τρόπο, στην περίπτωση της καταστροφικής πυρκαγιάς της Παναγίας των Παρισίων.

Χαρακτηριστικό, επίσης, είναι το εγχώριο παράδειγμα, του αυτόνομου, όπως είπαμε, από το Υπουργείο Πολιτισμού Μουσείο της Ακρόπολης, το οποίο από τον ιδρυτικό του νόμο λειτουργεί, ως Ν.Π.Δ.Δ. και το οποίο, για να μη χάσει τα έσοδα ούτε μιας μέρας, εξαιρεί τον εαυτό του. Αυτό γίνεται. Ακόμα και από εκείνη τη ρύθμιση για τα κρατικά μουσεία, η οποία προβλέπει ελεύθερη είσοδο την πρώτη Κυριακή κάθε χειμερινού μήνα και ενώ όλα τα υπόλοιπα μουσεία έχουν δέκα μέρες δωρεάν το χρόνο, εμείς λέμε ότι θα έπρεπε να έχουν όλες τις μέρες δωρεάν, αυτό είναι άλλη συζήτηση, όμως, το Μουσείο της Ακρόπολης έχει μονάχα τέσσερις ημέρες δωρεάν το χρόνο. Εξαιρεί τον εαυτό του από την εφαρμογή της δωρεάν προσέλευσης του κοινού τις πρώτες Κυριακές του κάθε χειμερινού μήνα, προκειμένου να μην χάσει τα έσοδα μιας μέρας. Αυτή είναι η λειτουργία και είναι ένα χαρακτηριστικό παράδειγμα λειτουργίας Νομικού Προσώπου Δημοσίου Δικαίου, χρηματοδοτούμενου.

Μεγάλο πλήγμα θα δεχθεί επίσης και η ανάπτυξη της επιστήμης της Αρχαιολογίας, όπως και των άλλων επιστημονικών κλάδων, οι οποίοι εμπλέκονται στην προστασία και την ανάδειξη της πολιτιστικής κληρονομιάς, καθώς και η έρευνα και η μελέτη του αρχαιολογικού υλικού τους, ο εμπλουτισμός του από τις ανασκαφές, θα υποβαθμίζονται όλα αυτά, σε όφελος της εμπορικής τους δραστηριότητας. Στο «επιχειρηματικό μουσείο», μοιραία οι επιστήμονές του θα υποχρεώνονται, εκ των πραγμάτων, να κάνουν την επιστήμη τους πάρεργο, για να επιδοθούν στο μάνατζμεντ και τις δημόσιες σχέσεις, αφού από τις επαφές και το επιχειρηματικό τους δαιμόνιο, θα εξαρτώνται, σε πολύ μεγάλο βαθμό, η ανταγωνιστικότητα, η φήμη και τα κέρδη του μουσείου, στο οποίο εργάζονται.

Συνεπώς, αυτή η πρακτική της Ε.Ε., δηλαδή, της αυτοτέλειας - αυτοχρηματοδότησης, οδηγεί σε ένα διαρκές κυνήγι ιδιωτικών χορηγιών, από ιδρύματα, μη κυβερνητικές οργανώσεις, επιχειρηματικούς ομίλους, μια κατάσταση, η οποία ανοίγει διάπλατα το δρόμο για την άμεση ή έμμεση εμπλοκή ιδιωτών στη διαχείριση, προσέξτε, στη διαχείριση της πολιτιστικής κληρονομιάς, με κριτήρια, όχι τα συμφέροντα του λαού, αλλά τα δικά τους επιχειρηματικά σχέδια.

Ο ευρύτερος στόχος, βεβαίως, είναι να βελτιωθεί η θέση της Ελλάδας, ας μην το λησμονούμε αυτό, ως χώρα, ως τουριστικού προορισμού, ένας στόχος, βέβαια, που, στη σημερινή πραγματικότητα, την καπιταλιστική, συνδέεται με την ενίσχυση της κερδοφορίας και της ανταγωνιστικότητας όλων των κλάδων της οικονομίας, που σχετίζονται με την πολιτιστική κληρονομιά, όπως ο τουρισμός, το εμπόριο, η αγορά ακινήτων, οι κατασκευές κλπ..

Είναι φανερό, όμως, αναφέροντας μία - μια τις συνέπειες, ότι όλη αυτή η αυτονομία και η αποκέντρωση των μουσείων οδηγεί, με μαθηματική ακρίβεια και στη δημιουργία μουσείων πολλών ταχυτήτων, στην κατηγοριοποίησή τους, δηλαδή, ανάλογα με τα έσοδα, τα οποία θα είναι σε θέση να εξασφαλίζουν.

Έτσι, τα μεγάλα κεντρικά μουσεία, τα οποία βρίσκονται σε χώρους αυξημένης τουριστικής κίνησης, θα ισχυροποιούνται, απέναντι στα μικρότερα, τα περιφερειακά, τα οποία θα υποβαθμίζονται αντικειμενικά ακόμα περισσότερο, προσπαθώντας να επιβιώσουν απεγνωσμένα, με τα ψίχουλα της κρατικής επιχορήγησης και μέσα σε όλο αυτό το ανταγωνιστικό κλίμα, μεταξύ των μουσείων, που θα γεννηθεί, το πιθανότερο είναι ότι το κάθε μουσείο θα κρατά τα έσοδά του για τον εαυτό του. Το Ταμείο Αρχαιολογικών Πόρων δεν υπάρχει πια, ενώ ο Ο.Δ.Α.Π. θα σταματήσει να συλλέγει και να κατανέμει τα έσοδα στη χώρα, γύρω από αυτά στα μουσεία.

Μια άλλη συνέπεια είναι ότι και οι συνθήκες εργασίας των εργαζομένων θα χειροτερέψουν, σε ένα χώρο, μάλιστα, που έτσι κι αλλιώς οι εργαζόμενοι, χρόνια τώρα, γίνονται μάρτυρες και θύματα, ταυτόχρονα, της πολιτικής, που υποστελεχώνει τις εφορείες αρχαιοτήτων, τα μουσεία, τους αρχαιολογικούς χώρους. Οι ελαστικές εργασιακές σχέσεις και η απληρωσιά είναι η συνήθης επωδός, δυστυχώς, η οποία συνοδεύει τους νέους εργαζόμενους, που εργάζονται, στους αρχαιολογικούς χώρους. Χιλιάδες συμβασιούχοι, καθυστερήσεις πληρωμών, συνθήκες εργασίας, χωρίς μέτρα ασφαλείας, ελλείψεις υλικοτεχνικών μέσων, προβλήματα στις μετακινήσεις και πολλά άλλα. Έχουμε κάνει επανειλημμένα ερωτήσεις, γύρω από αυτά τα ζητήματα.

Είναι χαρακτηριστικό ότι οι συνολικές ελλείψεις σε προσωπικό του Υπουργείου Πολιτισμού φτάνουν ή και ξεπερνούν τους 2.500 ανθρώπους. Όπως καταλαβαίνετε, λοιπόν, η αποκοπή, καταρχάς, των 5 μουσείων από την Αρχαιολογική Υπηρεσία δεν είναι, απλώς, ένα αυστηρά διοικητικό μέτρο, αλλά κάτι πολύ περισσότερο. Υποδηλώνει, όχι μονάχα μια απλή διοικητική αποκοπή των μουσείων από το Υπουργείο Πολιτισμού, όπως θέλει να το εμφανίζει η Κυβέρνηση, αλλά υποδηλώνει την αποκοπή αυτών των μουσείων από τον έλεγχο, που ασκεί η Αρχαιολογική Υπηρεσία, η οποία έχει και οφείλει να έχει την ευθύνη της διάσωσης και της ανάδειξης της πολιτιστικής κληρονομιάς, χωρίς, όμως, αυτό να σημαίνει - διευκρινίζεται και αυτό στην Αιτιολογική Έκθεση - ότι το κράτος θα πάψει να ελέγχει την υλοποίηση της πολιτικής του. Το αντίθετο, μάλιστα.

Αφού είναι σχεδόν βέβαιο, είναι σίγουρο, ότι αυτή η μετατροπή των μουσείων σε Νομικά Πρόσωπα Δημοσίου Δικαίου αμέσως μετά πρόκειται να συνδυαστεί και με την επιβολή της αξιολόγησης, ως εκείνου του κατάλληλου μοχλού, για την προώθηση των στόχων, που θέτει η Κυβέρνηση, η κάθε Κυβέρνηση, η εκάστοτε Κυβέρνηση.

Άραγε, αυτές οι αλλαγές θα περιοριστούν μονάχα στα κεντρικά μουσεία ή σε μια πορεία θα αγκαλιάσουν το σύνολο των μουσείων και των αρχαιολογικών χώρων; Την απάντηση την έχει δώσει, σε ανύποπτο χρόνο, η κυρία Υπουργός, στις προγραμματικές της μάλιστα δηλώσεις, μιλώντας, χαρακτηριστικά, για την ανάγκη να εκπονηθούν, όπως είπε και να εφαρμοστούν πολιτικές για την ολοκληρωμένη βιώσιμη ανάπτυξη περιοχών. Το κλειδί είναι η φράση «ολοκληρωμένη βιώσιμη ανάπτυξη», με μείζονα μνημεία, όπως Κνωσός, Μεσσήνη, Ρόδος, Δωδώνη, Δήλος, Φίλιπποι, Αμφίπολη, Βεργίνα, Ακαδημία Πλάτωνος.

Υπάρχει ένα διαχρονικό συμπέρασμα, γύρω από τον πολιτισμό. Όλες οι Κυβερνήσεις, όλες, χωρίς καμία εξαίρεση, παρά τις επιμέρους διαφορές τους, που είναι λογικό να υπάρχουν, αντιμετωπίζουν την πολιτιστική κληρονομιά, με όρους αγοράς, ως μία «βιτρίνα», η οποία η αλήθεια είναι πως προσδίδει ισχυρή προστιθέμενη αξία. Αυτή τη μετατροπή, μάλιστα, των μουσείων σε Νομικά Πρόσωπα Δημοσίου Δικαίου την είχε, σε ανύποπτο χρόνο, προαναγγείλει ο πρώτος Υπουργός Πολιτισμού του ΣΥΡΙΖΑ, ο κ. Ξυδάκης, ανακοινώνοντας τότε ότι μελετούσε ο ΣΥΡΙΖΑ την αλλαγή στο νομοθετικό πλαίσιο των μεγάλων μουσείων της χώρας, ώστε, όπως έλεγε τότε, «να λειτουργήσουν κατά το πρότυπο του Μουσείου Ακρόπολης». Αυτό φέρνει σήμερα η Κυβέρνηση, λοιπόν. Να είναι ήσυχος και να αισθάνεται δικαιωμένος ο κ. Ξυδάκης !

Η υποχρηματοδότηση και η υποστελέχωση των εφορειών αρχαιοτήτων των μουσείων και των αρχαιολογικών χώρων είναι το έδαφος, πάνω στο οποίο πατά η κυβερνητική επιχειρηματολογία - για να μην πω «προπαγάνδα» - για δήθεν «εκσυγχρονισμό και ανανέωση», η οποία δήθεν «θα ανοίξει τα μουσεία στη σύγχρονη ζωή». Ποια είναι η εικόνα, που παρουσιάζουν τα περισσότερα μουσεία και οι αρχαιολογικοί χώροι, σήμερα; Αποκαρδιωτική. Πόσοι είναι εκείνοι, που θεωρούν πως το περιεχόμενο των μουσείων και των αρχαιολογικών χώρων αφορά σε κάποιους λίγους και πως το να τα επισκεφτούν όλα αυτά είναι κάτι περιττό, για να μην πούμε και κουραστικό;

Δυστυχώς, είναι αρκετοί αυτοί που τα λένε. Μόνο που αυτά τα σοβαρά πραγματικά προβλήματα δε σχετίζονται με το νομικό πλαίσιο λειτουργίας των μουσείων και των αρχαιολογικών χώρων. Μακάρι, να ήταν αυτό το πρόβλημα. Αφετηρία αυτών των προβλημάτων είναι μια πολιτική, την οποία δεν την απασχολεί διόλου η πνευματική ανάπτυξη του συνόλου του λαού - του συνόλου κι όχι κάποιων λίγων - παρά μόνο στο βαθμό, που αυτή εξυπηρετεί την υλική ανάπτυξη των λίγων. Τόσο όσο, δηλαδή.

Στον ίδιο κανόνα υπακούει άλλωστε και η πολιτική για την Παιδεία - που η ίδια, ακριβώς, λογική είναι και εκεί - από την οποία εξαρτάται, σε μεγάλο βαθμό, το ενδιαφέρον των νέων ανθρώπων για πολύπλευρη καλλιέργεια, για ευρύτερη μόρφωση, της οποίας θεμελιακή προϋπόθεση είναι και η γνώση του παρελθόντος. Η κατανόηση των προηγούμενων πολιτισμών, ως ένα υπόβαθρο, για την ερμηνεία του παρόντος και για την προετοιμασία του μέλλοντος. Μια πολιτική, η οποία θα αναγνωρίζει την αρχαία κληρονομιά, ως μια πολύτιμη πηγή κατανόησης των νόμων εξέλιξης της ανθρώπινης κοινωνίας, ως μια συλλογική δημιουργία, συλλογική ιδιοκτησία, στην οποία συλλογική πολιτιστική περιουσία, αυτόν το θησαυρό, πραγματικά, θα έχει ανεμπόδιστη πρόσβαση ο καθένας και η καθεμία, ανεξάρτητα από οικονομικούς ή μορφωτικούς φραγμούς.

Αντί για όλα αυτά τι βλέπουμε; Τον τεράστιο πλούτο των εκθεμάτων των μουσείων να γίνεται αντικείμενο κερδοφορίας, μεγαθήριο της ψηφιακής οικονομίας τώρα πια και της τεχνολογίας των πληροφοριών, στο όνομα της ψηφιοποίησης και της προβολής τους, ενώ οι εγκαταστάσεις τους αρχίζουν και νοικιάζονται, ήδη, όλο και περισσότερο, σε εταιρείες διαφήμισης και εκδηλώσεων κάθε είδους. Είναι πολλές αυτές, δε χρειάζεται να τις ξαναπούμε. Οι συνέπειες αυτής της πολιτικής γίνονται, ήδη, αισθητές στα λαϊκά στρώματα, τα οποία αδυνατούν να επισκεφθούν τα μουσεία, λόγω του δυσβάστακτου κόστους των εισιτηρίων τους, όπως ήδη γίνεται στον αρχαιολογικό χώρο της Ακρόπολης: 20 ευρώ είναι το εισιτήριο, στην Ακρόπολη ! Για σκεφτείτε.

Επειδή, λοιπόν, η λειτουργία των μουσείων και η διαχείριση της πολιτιστικής κληρονομιάς μας, με εμπορευματική λογική, έρχεται σε πλήρη αντίθεση με το ρόλο και τον προορισμό τους, καταψηφίζουμε το νομοσχέδιο και ενώνουμε, παράλληλα, τη φωνή μας με τους εργαζόμενους και τους επιστήμονες, οι οποίοι εκφράζουν την αντίθεσή τους στη μετατροπή των μουσείων σε Νομικά Πρόσωπα Δημοσίου Δικαίου και υπερασπιζόμαστε, βέβαια, αλίμονο, το δικαίωμα όλου του λαού να έχει ανεμπόδιστη πρόσβαση, σε όλα τα μουσεία της χώρας μας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κ. Δελή.

 Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Λαμπρόπουλος Ιωάννης, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο θα λάβει η Ειδική Αγορήτρια της Ελληνικής Λύσης, η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο πολιτισμός, ως πόρος, χρησιμοποιείται, εδώ και χρόνια, για την προβολή της ταυτότητας πόλεων και τόπων και την προσέλκυση επισκεπτών σε αυτούς.

Ειδικότερα, τα μουσεία αποτελούν έναν από τους σημαντικότερους πολιτιστικούς χώρους, οι οποίοι μπορεί να ενισχύσουν την ανάδειξη της πολιτιστικής ταυτότητας των πόλεων και την αύξηση της τουριστικής δραστηριότητας σε αυτές. Λόγω της τόσο πλούσιας και σπουδαίας κληρονομιάς, που έχει η πατρίδα μας από την αρχαιότητα, είμαστε ιδιαίτερα ευαίσθητοι και προσεκτικοί, σε ανάλογους νόμους και διατάξεις. Για την Ελλάδα, η οποία διαθέτει σημαντικό πολιτιστικό απόθεμα του απώτερου και πρόσφατου παρελθόντος της, η ύπαρξη μουσείων χρησιμεύει στη συγκέντρωση και στην έκθεση υλικών και τεκμηρίων των διαφόρων πολιτιστικών επιτευγμάτων της, που γίνονται, διαρκώς, σημεία θαυμασμού.

Το μουσείο περιέχει, μελετά, συντηρεί και εκθέτει αντικείμενα, τα οποία σχετίζονται με το περιβάλλον, την ιστορία, τη ζωή, την τέχνη, την επιστήμη παλαιότερων χρόνων και όχι μόνο. Καθώς εξελίσσεται, ιδιαιτέρως, τα τελευταία χρόνια, το μουσείο έχει αποκτήσει μία εκπαιδευτική διάσταση, έχοντας ενσωματώσει εκπαιδευτικές πρακτικές και ποικίλα εκπαιδευτικά προγράμματα. Καθίσταται και πρέπει να καθίσταται έτσι, ώστε να είναι ένας χώρος δράσης στη γνώση, για μικρούς και μεγάλους, που ξεφεύγει από τον παραδοσιακό τρόπο μάθησης. Τόσο το σχολείο όσο και το μουσείο έχουν ένα κοινό στόχο, τη μάθηση. Αυτός ο στόχος δεν πρέπει να αλλοιωθεί σε καμία περίπτωση. Ιδρύονται, με το παρόν νομοσχέδιο, πέντε Νομικά Πρόσωπα Δημοσίου Δικαίου, εποπτευόμενα από τον Υπουργό Πολιτισμού και Αθλητισμού και επομένως, προωθείται να γίνουν Νομικά Πρόσωπα πέντε μεγάλα μουσεία της χώρας.

Ποιες άλλες επιλογές είχατε στο χαρτοφυλάκιό σας, τις οποίες και απορρίψατε, για να καταλήξετε εδώ;

Πολλά ερωτηματικά προκύπτουν και από αυτό, που αναφέρετε, για την ίδρυση παραρτημάτων, στο εξωτερικό και στο εσωτερικό.

Θα ανοίξει το δρόμο για εξαγωγή αρχαιοτήτων;

Θα υπάρξει μακροχρόνιος δανεισμός σε αίθουσες μουσείων του εξωτερικού, που θα λειτουργούν, ως παραρτήματα;

Κάνετε λόγο για δήθεν εκσυγχρονισμό των μουσείων. Το Διοικητικό Συμβούλιο, σε κάθε μουσείο, θα είναι επταμελές και τα μέλη του θα διορίζονται για τριετή θητεία, με απόφαση ποιου άλλου; Του Υπουργού Πολιτισμού και Αθλητισμού. Αυθαίρετες εξουσίες στον Υπουργό. Με την ίδια απόφαση, ορίζονται ο Πρόεδρος και ο Αντιπρόεδρος του Δ.Σ.. Τρία μέλη του Δ.Σ. θα επιλέγονται, λέτε, μεταξύ προσωπικοτήτων αναγνωρισμένου κύρους στο χώρο των τεχνών, των γραμμάτων και των επιστημών.

Με ποια ουσιαστικά προσόντα και κάτω από ποιες προϋποθέσεις θα γίνουν αυτές οι επιλογές; Έχει να γίνει, προφανώς, πάλι πανηγύρι βολέματος.

Πόσο θα επιβαρυνθεί ο κρατικός προϋπολογισμός και η τσέπη του Έλληνα φορολογούμενου από όλα αυτά τα βoλέματα; Ποιοι θα είναι οι μισθοί όλων αυτών;

Βλέπουμε ότι μεταξύ των αρμοδιοτήτων του Δ.Σ. θα είναι από τη σύναψη συμβάσεων δανείων κατόπιν προηγούμενης έγκρισης του Υπουργού Οικονομικών, μέχρι και το δανεισμό, την ανταλλαγή και την εξαγωγή αντικειμένων των συλλογών των μουσείων. Δηλαδή, αυτά τα διορισμένα πρόσωπα θα αποφασίσουν ποια σπουδαία αντικείμενα της πολιτιστικής μας κληρονομιάς θα βγαίνουν από τη χώρα και περιμένετε να συμφωνήσει κανείς σε κάτι τόσο, όχι μόνο παράλογο, αλλά και εντελώς επικίνδυνο;

Σχετικά με το ζήτημα, η θέση μας, όλα αυτά τα χρόνια, είναι σαφής. Ο ιδιαίτερος δεσμός των πολιτιστικών μας αγαθών με τον τόπο, στον οποίο γεννήθηκαν και η άρρηκτη σχέση τους με την πολιτιστική ταυτότητα του έθνους μας, προβάλλουν την ανάγκη της παραμονής τους στην πατρίδα μας, ώστε να τα θαυμάζουν όσοι το επιθυμούν, εδώ, στην Ελλάδα. Με αυτόν τον τρόπο, κατοχυρώνεται και η ασφάλειά τους από τους πολλαπλούς κινδύνους, που ενέχει η μεταφορά τους. Τα κράτη υποχρεούνται να προστατεύουν και να διαφυλάττουν την πολιτιστική τους κληρονομιά. Επομένως, στην προστασία της πολιτιστικής κληρονομιάς πρέπει να προστεθούν οι ενέργειες για την επιστροφή των πολιτιστικών αγαθών στην ελληνική επικράτεια και η φύλαξη τους στο εσωτερικό της χώρας, ενώ θα πρέπει, επιτέλους, να προωθηθεί η απαγόρευση εξαγωγής ή δανεισμού πολιτιστικών αγαθών στο εξωτερικό.

Έχουμε κάνει ερωτήσεις για τη διεκδίκηση ελληνικών αρχαιοτήτων, που βρίσκονται σε μουσεία της Ευρώπης. Τρεις για τη Γαλλία και μία για τη Γερμανία, με αριθμούς πρωτοκόλλου 236, 811, 3364 και 784. Η απάντηση στην με αριθμό πρωτοκόλλου 236 της 11.10.2021 ερώτησης, με θέμα «αίτημα για την επιστροφή των αρχαιοτήτων από μουσείο της Γαλλίας», ήταν ότι το Υπουργείο Πολιτισμού και Αθλητισμού, ακολουθώντας την πάγια θέση της Ελλάδας, διεκδικεί μόνο την επιστροφή των γλυπτών του Παρθενώνος. Είστε απαράδεκτοι και το παραδέχεστε, κιόλας ! Πέρα από τα Ελγίνεια του Βρετανικού Μουσείου, στη Γαλλία, το μουσείο του Λούβρου έχει το δικό του μερίδιο από τα γλυπτά. Εκτός από τη μετόπη της νότιας πλευράς, που ο Πρόεδρος Μακρόν δεσμεύτηκε ότι θα επιστρέψει, ως προσωρινό δάνειο, στην Ελλάδα, το μουσείο έχει στις συλλογές του, επίσης, μέρος της ανατολικής ζωφόρου του μνημείου, στην οποία απεικονίζονται δύο ανδρικές και έξι γυναικείες μορφές, διάφορα θραύσματα και μία αετωματική κεφαλή.

Τμήμα μετόπης ανήκει και στις συλλογές του Πανεπιστημίου του Στρασβούργου.

Στη Δανία, στο Εθνικό Μουσείο της Κοπεγχάγης, βρίσκονται τμήματα της τέταρτης μετόπης της νότιας πλευράς, με παράσταση και ταυρομαχίες.

Στην Αυστρία, το Μουσείο Ιστορίας της Τέχνης, στη Βιέννη, έχει στις συλλογές του θραύσμα από τη βόρεια ζωοφόρο του Παρθενώνα, στο οποίο απεικονίζονται δύο νεαροί ιππείς.

Στη Γερμανία, στο Μουσείο Μάρτιν φον Βάγκνερ του Πανεπιστημίου Βίρτσμπουργκ, βρίσκεται ακόμα ένα κεφάλι Κενταύρου από την πέμπτη μετόπη της νότιας πλευράς του Παρθενώνα.

Θραύσμα από τη δυτική ζωοφόρο έχει εντοπιστεί και στη συλλογές της γλυπτοθήκης του Μονάχου.

Στην με αριθμό πρωτοκόλλου 784 της 9.11.2022 ερώτηση, με θέμα «διεκδικήσεις για την επιστροφή ελληνικών αρχαιοτήτων από μουσεία της Γερμανίας», αναφέρετε στην απάντηση σας, ότι «Επισημαίνουμε ότι τα γλυπτά του ναού της Αφαίας, στην Αίγινα, ο Κούρος του Μονάχου και ο Κούρος της Τενέας δεν περιλαμβάνονται στις αρχαιότητες, που απομακρύνθηκαν, παράνομα, κατά την περίοδο του Β΄ Παγκοσμίου Πολέμου.» Επειδή δεν καταλάβαμε τι υπονοείτε με την απάντησή σας, θέλετε να μας πείτε ότι εμείς ισχυριστήκαμε ότι αυτά κλάπηκαν, κατά την περίοδο του Β΄ Παγκοσμίου Πολέμου ή ότι διεκδικούμε από τους Γερμανούς μόνο αυτά, που κλάπηκαν, κατά την περίοδο του Β΄ Παγκοσμίου Πολέμου;

Παρακάτω, αναφορικά με το νομοσχέδιο, σε κάθε μουσείο, συστήνεται μία θέση Γενικού Διευθυντή, ο οποίος διορίζεται, με απόφαση του Υπουργού Πολιτισμού και Αθλητισμού. Η Κυβέρνηση εισάγει, ως κατ’ εξοχήν τρόπο νομοθέτησης, τις Υπουργικές Αποφάσεις, κάτι, που αντί να σταματήσει, όπως σας ζητούμε, τόσα χρόνια, συνεχώς αυξάνεται. Η Γενική Διεύθυνση των Νομικών Προσώπων θα περιλαμβάνει τέσσερις διευθύνσεις, καθώς και ένα αυτοτελές γραφείο νομικής υποστήριξης. Έκαστο γραφείο νομικής υποστήριξης θα στελεχώνεται από δύο δικηγόρους, με έμμισθη εντολή. Και ποια άλλα κριτήρια; Εμπειρία, μεταπτυχιακό ή μήπως απλώς σωστές γνωριμίες;

Αξίζει να αναφερθούμε και στην ανακοίνωση, που εξέδωσε το Πανελλήνιο Σωματείο Έκτακτου Προσωπικού του Υπουργείου Πολιτισμού, στην οποία επισημαίνει, μεταξύ άλλων, ότι αντί η Κυβέρνηση να προχωρήσει σε τόνωση του δημόσιου χαρακτήρα των μουσείων, στην πραγματική ενίσχυσή τους, με οικονομικούς πόρους, την ενίσχυσή τους με μόνιμο προσωπικό, καθώς είναι κοινό μυστικό η δραματική υποστελέχωση όλων των υπηρεσιών του ΥΠ.ΠΟ.Α., επιλέγει, εδώ και καιρό, να το απαξιώσει, χωρίς πόρους και προσωπικό, για να μπορέσει να προχωρήσει στην ιδιωτικοποίησή τους. Στην πράξη, μιλάμε για ένα βήμα πιο κοντά στην ιδιωτικοποίηση του Εθνικού Αρχαιολογικού Μουσείου, του Βυζαντινού και Χριστιανικού Μουσείου, του Αρχαιολογικού Μουσείου Θεσσαλονίκης, του Μουσείου Βυζαντινού Πολιτισμού και του Αρχαιολογικού Μουσείου Ηρακλείου.

Οι ανωτέρω διατάξεις παραχωρούν απεριόριστες και αυθαίρετες εξουσίες στον Υπουργό Πολιτισμού και Αθλητισμού. Ο ρόλος των μουσείων, ως οργανισμοί προβολής πολιτισμού, ειδικά, αν κάποιο μουσείο έχει ιδιαίτερες προδιαγραφές και χαρακτηριστικά, τα οποία μπορούν να τονίσουν τη μοναδικότητά του, μπορεί να συνδεθεί με την εικόνα της πόλης και να συνεισφέρει στη γνωστοποίησή της, σε ένα ευρύ κοινό, το οποίο παρουσιάζει ενδιαφέρον για επισκέψεις σε μουσειακούς χώρους.

Αλήθεια, κυρία Υπουργέ, πόσο συχνά επισκέπτονται οι Έλληνες τα μουσεία τους;

Υπάρχει σχετική μελέτη;

Οι Έλληνες δεν θα πρέπει να πληρώνουν το ίδιο αντίτιμο εισιτηρίου με τους τουρίστες. Θα πρέπει, ξεκάθαρα, να υπάρχει ευνοϊκότερη ρύθμιση, στο σύνολο των μουσείων της χώρας. Ειδικά σε οικογένειες με παιδιά θα πρέπει να είναι εντελώς συμβολικό το αντίτιμο, αν όχι μηδενικό.

Απολύτως απογοητευτική είναι η εικόνα, που παρουσιάζει η Ελλάδα, στον τομέα του πολιτιστικού τουρισμού, παγκοσμίως, αφού βρίσκεται εκτός δεκάδας, στη λίστα με τους κορυφαίους προορισμούς πολιτιστικού και θρησκευτικού τουρισμού, στοιχείο που αποδεικνύουν και τα νούμερα των επισκεπτών σε μουσεία και αρχαιολογικούς χώρους, που φέτος είναι σημαντικά μειωμένα. Η έρευνα του Συνδέσμου των Ελληνικών Τουριστικών Επιχειρήσεων αποκάλυψε ότι η Ελλάδα, το 2019, προσέλκυσε μόνο 2,4 εκατομμύρια τουρίστες για πολιτιστικούς και θρησκευτικούς λόγους. Τα στοιχεία της έρευνας έδειξαν την Ελλάδα να βρίσκεται πίσω από την Ιταλία, που κατακτά την πρώτη θέση, τη Γαλλία, την Ισπανία, την Κίνα, τις Η.Π.Α., την Ιαπωνία, τη Γερμανία, την Ταϊλάνδη, τη Σαουδική Αραβία και το Μεξικό. Τα νούμερα της επισκεψιμότητας σε μουσεία και αρχαιολογικούς χώρους φέτος είναι κατά πολύ μειωμένα, σε σχέση με το 2019, σύμφωνα με τα επίσημα στοιχεία της Ελληνικής Στατιστικής Αρχής.

Δεν υπήρξε, επομένως, καμία μέριμνα από το Υπουργείο Πολιτισμού, παρά τις κυβερνητικές πομφόλυγες, για βαριά βιομηχανία και ενίσχυση. Από την αρχή του έτους μέχρι και το τέλος Ιουλίου, στους περίπου 300 τέτοιους χώρους, σε όλη την Ελλάδα, η μείωση των επισκεπτών άγγιξε το 25%, σε σχέση με το αντίστοιχο διάστημα του 2019. Οι εισπράξεις από τα εισιτήρια, επίσης, μειώθηκαν κατά 11,6%. Να σημειωθεί ότι το ίδιο επτάμηνο του 2019 οι επισκέπτες ήταν πάνω από το 2018, κατά 3,6 εκατ., ενώ οι εισπράξεις είχαν αύξηση 12,7%.

Όλοι οι καλοκαιρινοί μήνες εμφάνισαν υστέρηση σε επισκέπτες και έσοδα, που σημαίνει ότι η μείωση του επταμήνου δεν οφείλεται στην ιδιαίτερα χαμηλή προσέλευση του κόσμου, κατά τους τρεις πρώτους μήνες του έτους, λόγω της πανδημίας. Σε απόλυτα νούμερα, τα μουσεία και τους αρχαιολογικούς χώρους της Ελλάδας, μέχρι και το τέλος Ιουλίου, φέτος επισκέφτηκαν 2,5 εκατομμύρια λιγότεροι άνθρωποι, σε σχέση με το 2019, οι οποίοι ανήλθαν σε 8 εκατομμύρια. Συνολικά, τα έσοδα, το ίδιο διάστημα, ανήλθαν σε 62 εκατομμύρια ευρώ, αντί 70,1 εκατομμύρια ευρώ, το 2019. Τεράστια πτώση καταγράφουν τα στοιχεία επισκεψιμότητας, σε διάφορες περιοχές, με αρνητική πρωτιά, στην Κρήτη. Φέτος, το νησί φιλοξένησε περίπου 4,7 εκατομμύρια τουρίστες, αριθμός στον οποίο πρέπει να προστεθούν και οι επισκέπτες του εξωτερικού, ξένοι, που μετακινήθηκαν από άλλους ελληνικούς προορισμούς, αλλά και η κρουαζιέρα. Η Κνωσός παραμένει πρώτη σε επισκέπτες, που, όμως, φέτος μειώθηκαν, κατά 70.000 και δεν ξεπέρασαν τις 409.000, μέχρι το τέλος Ιουλίου, ενώ, την ίδια ώρα, το Αρχαιολογικό Μουσείο του Ηρακλείου υποδέχθηκε μόλις 118.000 επισκέπτες, αντί 330.000, το ίδιο διάστημα του 2019. Το ολοκαίνουριο Αρχαιολογικό Μουσείο των Χανίων επισκέφτηκαν μόλις 25.400 άτομα, την ώρα που μόνο στο αεροδρόμιο των Χανίων έφτασαν, με απευθείας πτήσεις, 1,3 εκατομμύρια ξένοι τουρίστες. Η κίνηση στον Ιερό Βράχο ήταν μειωμένη, σε σχέση με το 2019, μέχρι και 31/7, κατά 250.000 άτομα, ενώ και το Μουσείο της Ακρόπολης έχασε περίπου 300.000 επισκέπτες.

Σύμφωνα με την έρευνα του ΣΕΤΕ, οι επισκέπτες, που ταξιδεύουν για πολιτιστικό και θρησκευτικό τουρισμό, έχουν, ως κύρια χαρακτηριστικά, την υψηλή μέση ημερήσια δαπάνη, που ανέρχεται σε 169 ευρώ αντί 137 ευρώ αυτού, που έρχεται για ήλιο και για θάλασσα, με το 56,5% να διαμένει σε ξενοδοχεία τεσσάρων έως πέντε αστέρων και να διαμένει στη χώρα 6 έως 8 νύχτες.

Εμείς στην Ελληνική Λύση λέμε ότι δεν χωρούν ούτε επιπολαιότητες, ούτε ανεύθυνες συμπεριφορές σε ό,τι έχει να κάνει με την πολιτιστική μας κληρονομιά. Τα μουσεία είναι από τα σημαντικότερα μέσα προβολής, επειδή συχνά μπορούν να αποτελέσουν σύμβολο και να συσχετιστούν με την εικόνα ενός προορισμού.

Είναι δυνατόν να προσφέρουμε τον πολιτιστικό μας πλούτο στο εξωτερικό, την ώρα που μας έχουν κλέψει σημαντικότατα στοιχεία και μνημεία και αρνούνται πεισματικά να μας τα επιστρέψουν;

Είναι δυνατόν να συγκεντρώνουν μεγάλο αριθμό τουριστών και να πλουτίζουν η Γαλλία, η Αγγλία και άλλες χώρες, εκθέτοντας σπουδαία μνημεία του ελληνικού πολιτισμού στα μουσεία τους και να θέλουμε να τους ενισχύσουμε, ακόμη παραπάνω;

Η προστασία της πολιτιστικής κληρονομιάς δεν πρέπει να θεωρείται μόνο η διατήρηση των πολιτιστικών αγαθών, αλλά πρέπει να θεωρείται και η επιστροφή των μνημείων της χώρας, που βρίσκονται, παράνομα στο εξωτερικό. Προστατεύω σημαίνει φυλάσσω κάποιον ή κάτι από κάτι κακό ή από το ενδεχόμενο να απειληθεί, σημαίνει φροντίζω για την ασφάλειά του. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κυρία Ασημακοπούλου.

Θα συνεχίσουμε με την κυρία Σακοράφα, Ειδική Αγορήτρια του ΜέΡΑ25.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, έχουμε στα χέρια μας ένα ακόμα ανατρεπτικό νομοσχέδιο της Κυβέρνησης και του Υπουργείου Πολιτισμού, που έρχεται με την πολυφορεμένη πια ταμπέλα του εκσυγχρονισμού. Σύμφωνα με τη γνωστή κυβερνητική τακτική, έχουμε ένα ακόμη σχέδιο νόμου, που έρχεται, χωρίς κανένα προηγούμενο διάλογο και χωρίς καμία οικονομοτεχνική μελέτη ή μελέτη σκοπιμότητας και βιωσιμότητας, αν και, προφανώς, θα έπρεπε με βάση το αντικείμενο του. Αν, βέβαια, μιλούσαμε με όρους ενός ευνομούμενου κράτους, θα έλεγα, με εύρυθμη λειτουργία. Πολλά ζητάτε, θα μου πείτε.

Το περιεχόμενο του νομοσχεδίου καθορίζεται εν τέλει μόνο από τη σαρωτική, ιδεοληπτική εμμονή της Κυβέρνησης του κυρίου Μητσοτάκη. Ο γνωστός νεοφιλελεύθερος μύθος για ευελιξία, αποτελεσματικότητα και αποδοτικότητα προδιαγράφει και το μέλλον του ερμαφρόδιτου συστήματος, που αποτελεί το πρότυπο πολιτικής της νέας δεξιάς και των συνοδοιπόρων της, που θέλουν να αυτοαποκαλούνται εκσυγχρονιστές. Από τη μια μεριά, η κυβερνητική κυριαρχία εκτός δημοκρατικού ελέγχου και από την άλλη η εισαγωγή των ιδιωτών, των συμπράξεων και των συναλλαγών από την πίσω πόρτα. Όμως, όταν όλα αυτά αφορούν την ελληνική πολιτιστική και αρχαιολογική κληρονομιά δεν μπορούν να ξεπεραστούν, με ελαφρότητα. Είναι γνωστό ότι δεν υπήρξε κανένας απολύτως διάλογος της Κυβέρνησης και του Υπουργείου, με οποιονδήποτε αρμόδιο φορέα, πριν αναρτηθεί το νομοσχέδιο στη δημόσια διαβούλευση. Σωστά είπαν ότι ακόμα και αυτή η διαβούλευση, αν ήταν βέβαια ουσιαστική και όχι μια διαδικασία, που ακολουθείται, μόνο για τα προσχήματα, θα έπρεπε, ήδη, να έχει οδηγήσει σε απόσυρση του νομοσχεδίου, αφού προέκυψε ότι από τα 318 σχόλια, που κατατέθηκαν, μόλις 5 είχαν θετικό περιεχόμενο για τις ρυθμίσεις του.

Είπα στην αρχή ότι πρόκειται για ένα ανατρεπτικό νομοσχέδιο. Ανατρέπει κυρίως τον τρόπο, που το ελληνικό κράτος, από την ίδρυσή του μέχρι σήμερα, αντιμετωπίζει ενιαία την αρχαιολογική και πολιτιστική μας κληρονομιά, τον ίδιο τον εκθεσιακό και μουσειακό μας πλούτο. Και αυτό, επειδή θέλετε, χάριν άλλων σκοπιμοτήτων, να ανατρέψετε τον τρόπο διαχείρισης αυτού του πλούτου, που αποτελεί εθνικό κεφάλαιο, το μεγαλύτερο εθνικό μας κεφάλαιο. Αυτό αποδεικνύεται και από το όλο υλικό, που συνοδεύει, το σχέδιο νόμου. Δεν έρχεται να διορθώσει κάτι εσφαλμένο, δεν επικαλείται καν κάτι τέτοιο. Ακόμα και στην αιτιολόγηση της νομοθέτησης δεν εντοπίζεται κάποιο πρόβλημα, που δημιούργησε ή δεν μπορούσε να αντιμετωπίσει η υπάρχουσα οργανωτική δομή, έτσι ώστε να δικαιολογείται η επιβολή των νέων ρυθμίσεων και η αλλαγή του πλαισίου λειτουργίας των μουσείων. Όλοι οι σύλλογοι, όλοι οι σχετικοί με το αντικείμενο φορείς, όλα τα σωματεία εργαζομένων και στο Υπουργείο και στα μουσεία, ακόμα και αυτή η αρχαιολογική κοινότητα, στην Ελλάδα, αλλά και στο εξωτερικό, έχουν εκφράσει την πλήρη αντίθεσή τους σε αυτή την ανατροπή, που φέρνει το συγκεκριμένο νομοσχέδιο. Αυτά, όμως, θα μου πείτε είναι ψιλά γράμματα για την Κυβέρνηση, διότι η αλαζονεία της εξουσίας οδηγεί σε παραλογισμούς και φτάνει να εκφράζεται με σχήματα, όπως «όλοι διαφωνούν, άρα έχω δίκιο εγώ». Γνώριμο σύμπτωμα της απόλυτα αντιδημοκρατικής έπαρσης.

Το κύριο σημείο του νέου νομοσχεδίου είναι ότι παίρνει τα πέντε μεγαλύτερα μουσεία της χώρας και τα μετατρέπει σε Νομικά Πρόσωπα Δημοσίου Δικαίου και αυτά είναι το Εθνικό Αρχαιολογικό Μουσείο, το Βυζαντινό και Χριστιανικό Μουσείο Αθηνών, το Αρχαιολογικό Μουσείο Θεσσαλονίκης, το Μουσείο Βυζαντινού Πολιτισμού Θεσσαλονίκης και το Αρχαιολογικό Μουσείο του Ηρακλείου. Καθόλου τυχαία επιλογή είναι τα πιο σημαντικά, εμβληματικά θα έλεγα μουσεία, χωρίς να υποτιμάμε κανένα από τα υπόλοιπα. Είναι αυτά που συγκεντρώνουν τη μεγαλύτερη επισκεψιμότητα. Όλως τυχαίως, αυτά που έχουν και το μεγαλύτερο οικονομικό ενδιαφέρον. Θα μπορούσατε ίσως να προσθέσετε και ένα δυο άλλα πρόσθετα, μαζί με αυτά. Πάντως, μόνο πιλοτικό ή δοκιμαστικό δεν μπορείτε και δεν μπορεί να χαρακτηριστεί το σχέδιο αυτό της Κυβέρνησης. Προσπαθείτε να χρησιμοποιήσετε σαν επιχείρημα γι’ αυτήν την ανατροπή του θεσμικού πλαισίου των μουσείων το παράδειγμα του Μουσείου της Ακρόπολης. Θα δούμε στην πορεία κατά πόσον αυτό είναι επιτυχημένο ή μάλλον περισσότερο επιτυχημένο από τα άλλα, γιατί αυτό θα ήταν το κρίσιμο για την προτεινόμενη ανατροπή. Σε κάθε περίπτωση, πάντως αυτό, όπως είναι γνωστό, ιδρύθηκε εξαρχής με τη μορφή του Νομικού Προσώπου Δημοσίου Δικαίου. Τώρα, όμως, έρχεστε, για πρώτη φορά στην ιστορία της ελληνικής πολιτείας, να αποσπάσετε μουσείο και μάλιστα, με τη μία, τα πέντε μεγαλύτερα μουσεία από το ενιαίο δημόσιο σύστημα διαχείρισης, όπως αυτό, πάντοτε και διαχρονικά, υλοποιείται από το Υπουργείο Πολιτισμού και την Αρχαιολογική Υπηρεσία. Αυτό είναι τρομακτικό από μόνο του, αλλά τρομάζουμε ακόμα περισσότερο στην ιδέα ότι πολύ θα θέλατε να επεκτείνετε αυτό το μοντέλο και σε αρχαιολογικούς χώρους και αυτοί στο ίδιο σύστημα διαχείρισης ανήκουν μέχρι τώρα. Αλήθεια, εμείς θα μείνουμε με το ερώτημα: Γιατί δεν είχατε την τόλμη να αναβαθμίσετε και να εκσυγχρονίσετε και κάποιους από αυτούς; Δεν αξίζουν, άραγε και αυτοί αποδοτικότητα, ευελιξία, εξωστρεφείς στρατηγικές, απαλλαγή από τη γραφειοκρατία και όλα τα υπόλοιπα, που επικαλείστε, γι’ αυτήν τη νομοθεσία;

Θεσπίζετε, λοιπόν, τη λεγόμενη αυτοτέλεια αυτών των μουσείων. Ας δούμε αυτήν τη θαυμαστή αυτοτέλεια. Θα έχουν, λοιπόν, επταμελές Διοικητικό Συμβούλιο. Τα μέλη του Διοικητικού Συμβουλίου θα ορίζονται, λέτε, προσωπικά, από τον Υπουργό Πολιτισμού, με απόφαση του. Τα δύο μέλη του Διοικητικού Συμβουλίου προβλέπεται ότι θα προέρχονται από τις υπηρεσίες του Υπουργείου, ένα διοικητικό στέλεχος, ο προϊστάμενος των συγκεκριμένων υπηρεσιών, που αναφέρονται και ο άλλος υπάλληλος του Υπουργείου κάτοχος, τουλάχιστον, μεταπτυχιακού τίτλου. Για τους υπόλοιπους, μεταξύ των οποίων και ο Πρόεδρος και ο Αντιπρόεδρος, δεν προβλέπεται κανένα τυπικό προσόν ούτε ουσιαστικός περιορισμός. Για τον Πρόεδρο και τον Αντιπρόεδρο υπάρχει μάλιστα η φοβερή διατύπωση «επιλέγονται μεταξύ προσωπικοτήτων, με συμβολή στον αντίστοιχο επαγγελματικό ή κοινωνικό χώρο αυτόν» και για τα λοιπά τρία μέλη ότι «επιλέγονται μεταξύ προσωπικοτήτων αναγνωρισμένου κύρους στον χώρο των τεχνών, των γραμμάτων και των επιστημών». Ωραίες, ασαφείς και γενικές, ευέλικτες διατυπώσεις, έτσι ανοίγουν οι πύλες για την κυβερνητική αυθαιρεσία και μάλιστα εντελώς ανέλεγκτη. Γι’ αυτό μίλησα πριν για κυβερνητική κυριαρχία, εκτός δημοκρατικού ελέγχου.

Έτσι αναδεικνύεται τι σημαίνει εκσυγχρονισμός στην πράξη. Έτσι ανοίγουν και οι πύλες για τις πελατειακές σχέσεις, τη διαπλοκή, τις αλληλοεξυπηρετήσεις, τις δημόσιες σχέσεις των ελίτ και ούτω καθεξής. Το έχουμε ξαναδεί το έργο της στελέχωσης, με αυτόν τον τρόπο και είμαστε βέβαιοι ότι δεν θα μας απογοητεύσετε, αποτυχημένοι πολιτευτές, έξυπνοι επιχειρηματίες, που μπορεί να επιδιώξουν το κέρδος, δημοσιοσχεσίτες, γόνοι ενδιαφερόμενων επιφανών οικογενειών, δημοσιοσχεσίτες κολλητοί ή κολλητές, ίσως και τηλεπερσόνες και μέχρι εκεί. Ποιος Έλληνας πολίτης με γνώση, αλήθεια, περιμένετε ότι θα σας συγχαρεί γι’ αυτόν το σχεδιασμό, εκτός από όσους ελπίζουν να συμμετάσχουν σε αυτό το θεσμικό κατασκεύασμα; Και πάντα ξαναγυρνάμε στην αφετηρία. Η έπαρση και η σκοπιμότητα της εξουσίας είναι εξ ορισμού αντιδημοκρατική. Δεν την ενδιαφέρει η γνώμη των πολιτών, δεν την ενδιαφέρει η κοινή γνώμη, έχει την πεποίθηση ότι όλα αυτά μπορεί να τα χειριστεί ερήμην της. Το σύστημα, που εισάγεται, είναι προφανώς πιο δυσκίνητο, πολυάνθρωπο και κοστοβόρο, σε σχέση με το ήδη υπάρχον, με τον Διευθυντή και τους Τμηματάρχες, αλλά αυτή η μεταρρύθμιση εξυπηρετεί περισσότερο την κυβερνητική αυθαιρεσία, τις πελατειακές σχέσεις και τη διαπλοκή.

 Θα περιμένουμε, με ενδιαφέρον, να ακούσουμε και την κυβερνητική επιχειρηματολογία για το ότι η συνέχεια της λειτουργίας του κάθε μουσείου θα εξυπηρετείται, κατά το βέλτιστο τρόπο, με την αντικατάσταση της διοίκησης, σε κάθε κυβερνητική ή και μόνο υπουργική αλλαγή. Σε κάθε περίπτωση, οι πλειοψηφίες των Διοικητικών Συμβουλίων, όπως αυτές θα διαμορφώνονται, χάρη στην επιλογή του εκάστοτε Υπουργού, επιλογή, χωρίς ουσιαστικές προϋποθέσεις, χωρίς ουσιαστικά κριτήρια και χωρίς κανέναν έλεγχο, θα διοικούν πλέον μουσεία, με μόνη την ιδιότητα της προσωπικότητας, χωρίς επιστημονική γνώση και χωρίς εξειδικευμένη εμπειρία. Αυτοί, λοιπόν, θα αποφασίζουν ενδεικτικά για εσωτερικούς και εξωτερικούς δανεισμούς αρχαιοτήτων, μεταφορά ολόκληρων συλλογών σε παραρτήματα του εξωτερικού, ανταλλαγές αρχαιοτήτων, εκθεσιακή πολιτική κλπ.

Θα με συγχωρήσετε, συνάδελφοι, για την έκφραση, πρόκειται για θεσμικό «τερατούργημα» αυτό, που κρατάμε στα χέρια μας και δυστυχώς, η πραγματικότητα, που θα διαμορφώσετε είναι ακόμα χειρότερη, ακριβώς, γιατί φτιάχνεται ένα πολύ επικίνδυνο θεσμικό πλαίσιο. Θα πω ένα παράδειγμα, με μια ερώτηση, κύρια Υπουργέ. Θα μπορεί το Διοικητικό Συμβούλιο του μουσείου να αναθέτει, ακόμα και με νόμιμες διαδικασίες, τη φύλαξη του μουσείου και του υλικού του, σε ιδιωτικές εταιρείες φύλαξης; Είναι δυνατόν να ανατίθεται η προστασία του εθνικού μας πλούτου, σε ιδιωτικές εταιρείες Security; Αντίστοιχα, πρέπει να αναφερθούμε και στην πρόβλεψη για ίδρυση παραρτημάτων των μουσείων, εντός και εκτός χώρας. Μιλάμε, δηλαδή, ακόμη και για μόνιμη ή πάντως πολυετή εξαγωγή ολόκληρων συλλογών. Διορθώστε με, αν κάνω λάθος, αλλά μιλάμε και μάλιστα υπό το νέο σχήμα διοίκησης, για ένα νέο τεράστιο πεδίο ανέλεγκτων και ιδίως υπόγειων συναλλαγών.

Το όλο σχήμα του παραλογισμού συμπληρώνεται και από το σχήμα της οικονομικής διαχείρισης. Τα έσοδα αυτών των μουσείων, μέχρι τώρα, αποδίδονται συνολικά στο δημόσιο, πηγαίνουν στον Ο.Δ.Α.Π., δηλαδή, στον Οργανισμό Διαχείρισης και Ανάπτυξης Πολιτιστικών Πόρων, μέσω του οποίου ενισχύονται και συντηρούνται και τα μικρότερα μουσεία, σε όλη τη χώρα. Τώρα, ορίζεται απλώς ότι το ποσοστό, που θα αποδίδουν τα πέντε αυτά μεγαλύτερα έσοδα, θα καθοριστεί στο μέλλον με Κοινή Υπουργική Απόφαση των Υπουργών Οικονομικών και Πολιτισμού. Η απώλεια εσόδων του Ο.Δ.Α.Π., κυρία Υπουργέ, είναι βέβαιο ότι θα επιδεινώσει τα προβλήματα υποχρηματοδότησης, που ήδη καταδικάζουν το όλο σύστημα διαχείρισης του αρχαιολογικού μας πλούτου σε ανεπάρκεια. Ταυτόχρονα, όμως, η δαπάνη μισθοδοσίας του τακτικού προσωπικού των μουσείων θα καλύπτεται από το Υπουργείο. Έτσι, τα νέα Νομικά Πρόσωπα Δημοσίου Δικαίου με τα έξοδά τους, ακόμα και της μισθοδοσίας να καλύπτονται από τον κρατικό Προϋπολογισμό, θα εμφανίζονται πλασματικά, έως και προσοδοφόρα. Έτσι, είναι βέβαιοι οι επίπλαστοι μελλοντικοί πανηγυρισμοί σας για τη σημερινή σας νομοθέτηση.

Πρέπει, συνάδελφοι, να δούμε, με προσοχή τον επικαιροποιημένο διεθνή ορισμό του μουσείου από το Διεθνές Συμβούλιο των Μουσείων, στις 24/8/2022, που λέει ότι «τα μουσεία πρέπει να είναι ένα μη κερδοσκοπικό μόνιμο ίδρυμα στην υπηρεσία της κοινωνίας που ερευνά, συλλέγει, συντηρεί, ερμηνεύει και εκθέτει υλική και άυλη κληρονομιά. Ανοιχτά προς το κοινό, προσβάσιμα και χωρίς αποκλεισμούς τα μουσεία προάγουν την ποικιλομορφία και τη βιωσιμότητα. Λειτουργούν και επικοινωνούν ηθικά, επαγγελματικά και με τη συμμετοχή, προσφέροντας ποικίλες εμπειρίες για εκπαίδευση, απόλαυση, προβληματισμό και ανταλλαγή γνώσεων».

Αυτό το νομοσχέδιο καταστρατηγεί κατάφωρα αυτόν τον ουσιαστικό χαρακτήρα των μουσείων, που θέλει να τα μετατρέψει σε Νομικά Πρόσωπα Δημοσίου Δικαίου. Ευτυχώς, που δεν μπορείτε, για λόγους και συνταγματικούς και διεθνούς δικαίου, να τα κάνετε ανώνυμες εταιρείες και να ορίσετε ευθέως ότι θα λειτουργούν με ιδιωτικοοικονομικά κριτήρια. Δυστυχώς, για εσάς και ευτυχώς για όλους τους υπόλοιπους, ο νεοφιλελευθερισμός και ο εκσυγχρονισμός συναντούν ακόμα θεσμικά εμπόδια. Δεν μπορεί να είναι εντελώς αχαλίνωτοι στην πολιτική τους ιδεοληψία και σκοπιμότητα. Έχουμε φτάσει, λοιπόν, στο σημείο που το ελληνικό κράτος αποποιείται ακόμα και τη βασική του υποχρέωση, για προστασία, δημόσια διαχείριση και ανάδειξη των ίδιων των αρχαιοτήτων μας. Γι’ αυτό το θέμα θα ήταν άσκοπο να αναλωθείτε σε επιχειρηματολογία απάντησης. Δυστυχώς, έχουμε και πρόσφατα παραδείγματα προθέσεων και πολιτικών, που μας κάνουν ακόμα περισσότερο ανήσυχους ακριβώς, επειδή συνδέονται και με την ουσία του παρόντος νομοσχεδίου. Θα αναφέρω μόνο τη διαβόητη υπόθεση της συλλογής Στερν και την έκθεση της στο Μουσείο Κυκλαδικής Τέχνης. Θα θυμίσω, επίσης ότι αυτή οδήγησε μέχρι και στην αποπομπή του κυρίου Νίκου Καλτσά, διακεκριμένου και αναγνωρισμένου επιστήμονα, πρώην Διευθυντή του Εθνικού Αρχαιολογικού Μουσείου, από τη θέση του Επιστημονικού Διευθυντή του Μουσείου. Θα μείνω, όμως και στην εμβληματική δημόσια διατύπωση του «αν διαφωνήσεις με την εξουσία, να είσαι έτοιμος να υποστείς και τις συνέπειες». Αν επιδιώκεται από την Κυβέρνηση να συναινέσουμε και εμείς σε ένα τέτοιο πλαίσιο, γνωρίζετε εκ των προτέρων ότι όσο και να χτυπάτε, η πόρτα μας δεν θα ανοίξει, κυρία Υπουργέ. Το Κόμμα μας, το ΜεΡΑ25 αυτονόητα θα είναι μαζί με τον κόσμο του πολιτισμού και αυτή τη φορά.

Κυρίες και κύριοι συνάδελφοι, κατανάλωσα αναγκαστικά το χρόνο μου στο πιο σημαντικό σημείο του νομοσχεδίου. Ελπίζω ότι στις επόμενες παρεμβάσεις μας και στην όλη συζήτηση θα μπορέσουμε να αναφερθούμε και στα υπόλοιπα θέματα του νομοσχεδίου. Είναι προφανές, λοιπόν, ότι για λόγους αρχών, καταψηφίζουμε επί της αρχής αυτό το νομοσχέδιο, ακριβώς επειδή βλέπουμε ότι αποτυπώνει με τον τρόπο, που περιγράψαμε παραπάνω, την πολιτική σας σε όλο της το μεγαλείο. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Σακοράφα.

Τον λόγο έχει ο κύριος Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε. Εδώ και αρκετό καιρό, βρίσκεται σε πλήρη εξέλιξη η μετατροπή του πολιτισμού σε εμπόρευμα. Παραδίδεται στο μεγάλο κεφάλαιο και σήμερα κορυφώνεται αυτή η εξέλιξη, με το παρόν σχέδιο νόμου, προβλέποντας τη μετεξέλιξη των μεγάλων μουσείων της χώρας σε Νομικά Πρόσωπα Δημοσίου Δικαίου και αφού πρώτα τα είχε μετατρέψει η Κυβέρνηση σε Ανεξάρτητες Περιφερειακές Μονάδες, με το Προεδρικό διάταγμα του 2021. Η Κυβέρνηση διαφημίζει αυτήν μετατροπή των μουσείων σε Νομικά Πρόσωπα Δημοσίου Δικαίου, ως μέτρο, που θα συμβάλει στην αυτοτέλεια και στην αυτονομία τους, επιτρέποντας, όπως λέει, τις πρωτοβουλίες και την ελκυστικότητα τους. Στην πραγματικότητα, ο βασικός τελικός στόχος αυτού του νομοσχεδίου είναι η απαλλαγή του κράτους από την αποκλειστική υποχρέωσή του να χρηματοδοτεί, να προστατεύει και να αναδείχνει την πολιτιστική κληρονομιά, εξαναγκάζοντας τα μουσεία να λειτουργούν, αυτοχρηματοδοτούμενα, με κανόνες ιδιωτικοοικονομικούς, με όρους επιχειρηματικής δραστηριότητας, σε ένα διαρκές κυνήγι ιδιωτικών χορηγών από ιδρύματα, Μη Κυβερνητικές Οργανώσεις, επιχειρηματικούς ομίλους και ούτω καθεξής, για να εξασφαλίσουν τη βιωσιμότητά τους.

Το παράδειγμα, άλλωστε, του Μητροπολιτικού Μουσείου Τέχνης της Νέας Υόρκης, το οποίο, με πρόσχημα την αντιμετώπιση των οικονομικών επιπτώσεων της πανδημίας, εξέτασε το ενδεχόμενο πώλησης μέρους των συλλογών, συμπεριλαμβανομένων έργων τέχνης των Πάμπλο Πικάσο, Ρόι Λιχτενστάιν κ.λπ.,θα πρέπει να είναι αποτρεπτικό. Ή το άλλο παράδειγμα της αποστασιοποίησης του γαλλικού κράτους από την αποκατάσταση των ζημιών της πυρκαγιάς στην Παναγία των Παρισίων, πριν τέσσερα χρόνια.

 Αυτή, λοιπόν, η εξέλιξη θα έχει σοβαρές συνέπειες στην προστασία και την ανάδειξη της πολιτιστικής κληρονομιάς για όλο το λαό. Έρχεται σε πλήρη αντίθεση με το ρόλο και τον προορισμό τους, ως πολύτιμη πηγή, για τη γνώση του ιστορικού παρελθόντος και την εξέλιξη των κοινωνιών μας.

Το νομοσχέδιο, εκτός των άλλων, προβλέπει τη μακροχρόνια εξαγωγή αρχαιοτήτων μέσω της ίδρυσης παραρτημάτων στο εξωτερικό, τα οποία θα λειτουργούν με μορφή, που θα καθορίζεται από το θεσμικό πλαίσιο της χώρας υποδοχής. Το είχε η Κυβέρνηση στο πίσω μέρος του μυαλού της, σήμερα το υλοποιεί, παραδίδονταςτην παράδοση του πολιτιστικού πλούτου στα οικονομικά συμφέροντα των μεγάλων επιχειρηματικών ομίλων είτε του τουρισμού είτε των κλάδων ψηφιακής οικονομίας και τεχνολογίας, στο όνομα της ψηφιοποίησης και της προβολής και της σύνδεσής τους και με άλλους κλάδους της οικονομίας, όπως οι επικοινωνίες, η αγορά ακινήτων.

Η μετατροπή των μουσείων σε νομικά πρόσωπα δημοσίου δικαίου θα οδηγήσει σε αλλαγή της χρήσης των μουσείων. Θα παραδοθούν οι εγκαταστάσεις τους προς ενοικίαση για εμπορικές δραστηριότητες, σε εταιρείες διαφήμισης και εκδηλώσεων κάθε είδους, θέτοντας σε κίνδυνο την ασφάλεια και την προστασία των αρχαιοτήτων. Θα αλλοιώσει τον πραγματικό χαρακτήρα τους, οι δε συνέπειες θα γίνουν αισθητές στο λαό και θα αδυνατούν τα λαϊκά στρώματα να επισκεφθούν τα μουσεία, λόγω του δυσβάσταχτου κόστους των εισιτηρίων τους, όπως έχει γίνει στους αρχαιολογικούς χώρους. Η είσοδος στα μουσεία, τα όποια εκπαιδευτικά προγράμματα και μια σειρά από άλλες υπηρεσίες, που παρέχουν τα κρατικά μουσεία, θα έχουν αυξημένο κόστος για το λαό. Άλλωστε, κανένα μουσείο στον κόσμο, ακόμα και τα μεγαλύτερα μουσεία της Ευρώπης, δεν μπορεί να είναι βιώσιμο μόνο από τα δικά του έσοδα.

Επιπλέον, θα χειροτερέψουν και οι συνθήκες εργασίας, οι ήδη απαράδεκτες συνθήκες εργασίας. Το νέο καθεστώς λειτουργίας θα δημιουργήσει εργαζόμενους δύο ταχυτήτων, παλιούς μόνιμους εργαζόμενους και νεοδιόριστους εργαζόμενους αορίστου χρόνου. Η εμπειρία, άλλωστε, υπάρχει από το Μουσείο της Ακρόπολης και την Εθνική Πινακοθήκη, που λειτουργούν, ως νομικά πρόσωπα δημοσίου δικαίου.

 Είναι αποκαλυπτική αυτή η εμπειρία, καθώς οι εργαζόμενοι, σε αυτούς τους χώρους, έχουν κατώτερους μισθούς και υπάρχουν πολλά παραδείγματα καταπάτησης των εργασιακών τους δικαιωμάτων. Οι ελαστικές εργασιακές σχέσεις και η απληρωσιά είναι η επωδός, που συνοδεύει τους νέους εργαζόμενους στους χώρους. Είναι χαρακτηριστικό ότι οι ελλείψεις προσωπικού του Υπουργείου Πολιτισμού ξεπερνούν τις 2.500. Σήμερα, για παράδειγμα, το Αρχαιολογικό Μουσείο Ηρακλείου λειτουργεί, με 27 μόνιμους φύλακες. Τώρα, το χειμώνα υπάρχουν 11 συμβασιούχοι, αλλά, την ίδια στιγμή, 10 αίθουσες του πάνω ορόφου είναι κλειστές. Το καλοκαίρι δουλεύει με ωράριο από 8 το πρωί, ως τις 8 το βράδυ και όλες οι αίθουσες είναι ανοιχτές. Πέρυσι, είχε 60 συμβασιούχους λιγότερους από κάθε άλλη χρονιά, παρόλο που ήταν χρονιά μεγάλης προσέλευσης τουριστών και στα μουσεία και στους αρχαιολογικούς χώρους. Με δυο λόγια, δηλαδή, το Αρχαιολογικό Μουσείο Ηρακλείου, για να λειτουργήσει πλήρως, χρειάζεται περίπου 90 με 100 μόνιμους φύλακες.

Την επιδίωξη παράδοσης της πολιτιστικής κληρονομιάς στα νύχια των εμπόρων του πολιτισμού την είχε προαναγγείλει, από το 2015, η Κυβέρνηση ΣΥΡΙΖΑ, κύριε Πρόεδρε, διά στόματος του τότε Υπουργού Πολιτισμού, κυρίου Ξυδάκη, στο πλαίσιο της κοινής πολιτικής της Ευρωπαϊκής Ένωσης, που παραδίδει τα μουσεία, στο έλεος των κάθε είδους χορηγών και επιχειρηματικών ομίλων, λέγοντας μάλιστα ότι μελετάται – δηλαδή, από την Κυβέρνηση του 2015 – η αλλαγή στο νομοθετικό πλαίσιο των μεγάλων μουσείων της χώρας, ώστε να λειτουργήσουν, κατά τα πρότυπα του Μουσείου Ακρόπολης. Ούτε, φυσικά, ο ΣΥΡΙΖΑ κατάργησε έστω και έναν νόμο των προηγούμενων κυβερνήσεων. Αντίθετα, θα έλεγα ότι επί των ημερών του, δόθηκε σε εργολάβους ο «ΠΟΛΕΜΩΝΑΣ» - το ηλεκτρονικό σύστημα καταγραφής αδημοσίευτων υλικών στις αποθήκες μουσείων και εφορειών - που κόστισε εκατομμύρια σε εργαζόμενους αρχαιολόγους των 600 ευρώ και τελικά οι εργολάβοι πήραν τα χρήματα, χωρίς να παραδώσουν έργο, αλλά με όλες τις πληροφορίες στις πλατφόρμες τους, δηλαδή, στα χέρια τους.

Το νομοσχέδιο, κύριε Πρόεδρε, είναι απαράδεκτο και πρέπει να αποσυρθεί. Αυτό ζητούν οι εργαζόμενοι του Αρχαιολογικού Μουσείου Ηρακλείου, σε ψήφισμά τους, το οποίο υιοθέτησε το Περιφερειακό Συμβούλιο Κρήτης, ενώ παρέμβαση αντίστοιχη έκανε και η Λαϊκή Συσπείρωση στο περιφερειακό συμβούλιο Κρήτης.

Στο ίδιο πνεύμα είναι και διάφοροι άλλοι φορείς, όπως σύλλογοι εργαζομένων του Υπουργείου Πολιτισμού, αρχαιολόγων, συντηρητών αρχαιοτήτων, το τοπικό παράρτημα Κρήτης του Συλλόγου Ελλήνων Αρχαιολόγων, η Παγκρήτια Ένωση Πτυχιούχων Αρχαιολόγων και άλλοι, που απαιτούν την απόσυρσή του, θεωρώντας ότι υπονομεύει το δημόσιο χαρακτήρα των μουσείων.

Εν κατακλείδι, επειδή η λειτουργία των μουσείων και η διαχείριση της πολιτιστικής κληρονομιάς, με εμπορευματική λογική, έρχεται σε πλήρη αντίθεση με το ρόλο και τον προορισμό των μουσείων, το Κομμουνιστικό Κόμμα Ελλάδας καλεί όλους τους εργαζόμενους να ενώσουμε τη φωνή μας, εκφράζοντας την αντίθεσή μας στη μετατροπή των μουσείων, σε νομικά πρόσωπα δημοσίου δικαίου. Να υπερασπιστούμε το δικαίωμα όλου του λαού να έχει ανεμπόδιστη πρόσβαση σε όλα τα μουσεία της χώρας μας. Για γενναία χρηματοδότησή τους από τον κρατικό προϋπολογισμό, για να καλύπτεται το σύνολο των αναγκών τους. Για να εξασφαλιστεί φυσικά και το απαιτούμενο επιστημονικό βοηθητικό προσωπικό, με σταθερή εργασία και δικαιώματα.

 Ξέρετε, κύριε Πρόεδρε, εσείς θα το γνωρίζετε, οι Κρητικοί έχουν ακόμα νωπή στη μνήμη τους την παλλαϊκή εξέγερση του 1979, αποτρέποντας την παράνομη φυγή των αρχαιοτήτων του Αρχαιολογικού Μουσείου Ηρακλείου, στο Παρίσι και στη Νέα Υόρκη, στο πλαίσιο ενός αμφιλεγόμενου, τότε, προγράμματος πολιτιστικών ανταλλαγών.

Άρα, λοιπόν, αυτό που απαιτείται σήμερα είναι συστράτευση για την προστασία της πολιτιστικής κληρονομιάς και να συνδεθεί ο αγώνας αυτός, με τον αγώνα για καθολική υλική και πνευματική ανάπτυξη. Το Κομμουνιστικό Κόμμα Ελλάδας είναι μπροστά σε αυτόν τον αγώνα. Πρέπει να κριθεί η δράση του Κομμουνιστικού Κόμματος Ελλάδας, μια πολιτική, που αναγνωρίζει την αρχαία κληρονομιά, ως μια πολύτιμη πηγή κατανόησης των νόμων εξέλιξης της ανθρώπινης κοινωνίας, ως συλλογική δημιουργία και συλλογική ιδιοκτησία, στην οποία θα έχει ανεμπόδιστη πρόσβαση από οικονομικούς και μορφωτικούς φραγμούς κάθε μέλος της κοινωνίας μας. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ, κύριε συνάδελφε.

Πριν δώσω το λόγο στην κυρία Υπουργό, θα συζητήσουμε για τους φορείς, που θα προσκληθούν για τη δεύτερη συνεδρίαση.

Με βάση τις προτάσεις των Εισηγητών και των Ειδικών Αγορητών, διαμορφώνουμε την ακόλουθη πρόταση προς εσάς, προκειμένου συζητηθεί: 1) Η Πανελλήνια Ομοσπονδία Εργαζομένων Υπουργείου Πολιτισμού, 2) Ο Σύλλογος Ελλήνων Αρχαιολόγων, 3) Η Πανελλήνια Ένωση Συντηρητών Αρχαιοτήτων, 4) Το Πανελλήνιο Σωματείο Έκτακτου Προσωπικού του Υπουργείου Πολιτισμού, 5) Ο Σύλλογος Εργαζομένων του Μουσείου Ακρόπολης, 6) Ο Σύλλογος Εργαζομένων Ο.Δ.Α.Π., του πρώην Ταμείου Αρχαιολογικών Πόρων, 7) Η Πανελλήνια Ένωση Υπαλλήλων Φυλάξεως Αρχαιοτήτων, 8) Ο Πανελλήνιος Σύλλογος Διοικητικών Υπαλλήλων Πτυχιούχων Ανωτέρων Σχολών και 9) Η Εταιρεία των Φίλων του Εθνικού Αρχαιολογικού Μουσείου.

Με βάση τα ανωτέρω, αν υπάρχει κάποιος Εισηγητής ή Ειδικός Αγορητής, που θέλει να τοποθετηθεί ;

**ΜΕΡΟΠΗ ΤΖΟΥΦΗ:** Κύριε Πρόεδρε, μπορώ να πάρω το λόγο;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ορίστε, κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Κύριε Πρόεδρε, προτείνουμε, επίσης να κληθεί ο Σύλλογος των Εκτάκτων Αρχαιολόγων, νομίζουμε ότι μπορεί να είναι εφικτό, αλλάζουν οι εργασιακές σχέσεις, είναι κρίσιμο για τους εργαζόμενους να μπορέσουν να εκφραστούν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ωραία, θα προστεθεί και αυτός ο φορέας. Άρα, συμφωνούμε όλοι στους δέκα Φορείς, αυτούς που ανέφερα προηγουμένως και τον λόγο θα λάβει τώρα η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πριν ξεκινήσω, θα ήθελα να κάνω δύο σχόλια για όλα αυτά, τα οποία ακούω, ότι το νομοσχέδιο έρχεται ξαφνικά. Είναι ένα νομοσχέδιο, το οποίο συζητείται, ήδη, από τις προγραμματικές δηλώσεις, τα δε πρώτα σχέδιά του είναι εδώ και δυόμιση χρόνια γνωστά. Δεν είναι, λοιπόν και τόσο αιφνιδιαστικό.

Το δεύτερο είναι ότι θα μπορούσα να δεχτώ – προφανώς, δέχομαι – οποιαδήποτε διαφωνία, αυτό το οποίο, όμως, δεν κατανοώ, είναι πώς είναι δυνατόν να ακούγονται θέσεις οι οποίες, ούτως ή άλλως, απαντώνται από το ίδιο το κείμενο του νομοσχεδίου και να μην έχουν γίνει κατανοητές ή να μη θέλει κανείς να τις κάνει κατανοητές, τις δύο βασικές αρχές, τις οποίες έχει αυτό το νομοσχέδιο.

Θα ξεκινήσω, όμως, από τα σχόλια περί εκσυγχρονισμού. Χρησιμοποίησα σκόπιμα στον τίτλο του νομοσχεδίου τη λέξη «εκσυγχρονισμός», αντί για άλλες συνηθισμένες εκφράσεις, διότι ήθελα να υπογραμμίσω την ανάγκη για αλλαγή, στον τρόπο διοίκησης των συγκεκριμένων δημοσίων μουσείων, καθώς και της διεύρυνσης των δραστηριοτήτων και δράσεων τους, στο πλαίσιο πάντα των δημοσίων πολιτικών, που χαράσσει το Υπουργείο Πολιτισμού και της αρχαιολογικής νομοθεσίας. Ο εκσυγχρονισμός δεν είναι μια φάση ή ένα στάδιο ανάπτυξης, είναι μια διαρκής κοινωνική διεργασία. Προϋποθέτει ότι οι υπάρχουσες μορφές κοινωνικής οργάνωσης είναι και παραμένουν ανοιχτές, επιτρέπουν μεταβολές, προσαρμογές και διεύρυνση των ρυθμιστικών δυνατοτήτων σε όλους τους τομείς και ιδιαίτερα στον Πολιτισμό.

Άποψη των οπαδών της οπισθοδρόμησης και της ήσσονος προσπάθειας στον Πολιτισμό ήταν και παραμένει ότι μπορούμε να ακολουθήσουμε εύκολους δρόμους ή να μην καταβάλουμε καμία προσπάθεια για ανάπτυξη ή αλλαγή, μένοντας, επί της ουσίας, στάσιμοι και αδρανείς. Αυτό, άλλωστε, είναι και το σχόλιο, ότι αλλάζουμε τη μουσειακή πολιτική μετά από 150 χρόνια, μετά από 150 χρόνια, τολμάμε να αλλάξουμε κάτι. Πρόκειται για μια αντίληψη, που δεν συμβιβάζεται με τη σύγχρονη, διεθνή και ευρωπαϊκή πραγματικότητα, σε καμία περίπτωση, δεν συμβιβάζεται με εμάς και με την ισχυρή Ελλάδα, που επιθυμούμε. Ο εκσυγχρονισμός δεν είναι μια διαδικασία τεχνικών βελτιώσεων ή δημοσίων σχέσεων, για να προσαρμοστούν οι κρατούσες, αλλά ξεπερασμένες πια αντιλήψεις και συνήθειες στο σήμερα. Είναι αντίθετα μια διαδικασία αναμόρφωσης των κατεστημένων θεσμών και πρακτικών, που αφορούν, τόσο στην οργάνωση και τη λειτουργία της Πολιτείας σε όλους τους τομείς, η οποία απαιτεί μόνιμη και συνεχή προσπάθεια, ιδίως στον Πολιτισμό, στην Παιδεία και στην κοινωνία της γνώσης. Κατ’ επίφαση επιστημονικά, αλλά κυρίως συνδικαλιστικά σωματεία, παραμένουν προσκολλημένα στα στερεότυπα και στην ιδεολογία της εσωστρέφειας του Πολιτισμού, οχυρωμένα πίσω από το πρόσταγμα της δήθεν διάσπασης της Αρχαιολογικής Υπηρεσίας, που εξυπηρετεί, κυρίως, τη συντεχνιακή νοοτροπία τους και επιδιώκουν συστηματικά, αφενός να φοβίσουν τους εργαζόμενους ότι θίγονται τα εργασιακά τους κεκτημένα και αφετέρου να πείσουν την κοινωνία, ότι ιδιωτικοποιείται η πολιτιστική κληρονομιά και ότι το δημόσιο αγαθό του Πολιτισμού εκποιείται.

Κυρίες και κύριοι Βουλευτές, είναι πολιτικό μου και επιστημονικό μου χρέος, απευθυνόμενη από αυτό το βήμα, να δηλώσω προς πάσα κατεύθυνση, ότι όταν καθυστερούμε, οι δυνατότητες συρρικνώνονται, οι ευκαιρίες χάνονται, η υστέρηση διευρύνεται, η αδράνεια υπερισχύει και η οπισθοδρόμηση νικά. Δεν είμαστε διατεθειμένοι να κάνουμε κάτι τέτοιο.

Οι συγκεκριμένες 5 περιφερειακές Υπηρεσίες - Μουσεία λειτουργούν σήμερα, όπως όλες οι διοικητικές Δομές του Υπουργείου Πολιτισμού. Η μισθοδοσία του προσωπικού, οι λειτουργικές τους δαπάνες βαρύνουν το Υπουργείο, ενώ το σύνολο των εσόδων τους- εισιτήρια, πωλητήριο, αναψυκτήριο - εισπράττεται από τον Οργανισμό Διαχείρισης και Ανάπτυξης Πολιτιστικών Πόρων. Λειτουργώντας εντός αυτού του πλαισίου, οι Υπηρεσίες-Μουσεία δεν έχουν δυνατότητα να αναπτύξουν καμία διοικητική ή διαχειριστική πρωτοβουλία και αυτό, διότι η κάθε τους δράση πρέπει υποχρεωτικά να διέρχεται από την έγκριση όλης της ιεραρχίας - από τον Εισηγητή έως τον Υπουργό - για να αποφασιστεί η οποιαδήποτε ενέργεια και στη συνέχεια να υλοποιηθεί. Είναι προφανές, ότι η λειτουργία μιας διοικητικής υπηρεσίας διαφέρει, ουσιωδώς, από τη μουσειακή λειτουργία και αυτό διότι μια μουσειακή δομή δεν απευθύνεται προς τον διοικούμενο, που επιθυμεί να διεκπεραιώσει, άμεσα και με ταχύτητα, μία υπόθεσή του, αλλά προς ένα πολύ ευρύτερο και αντιπροσωπευτικότερο κοινό, το οποίο οφείλει να το διατηρήσει επί μακρόν και να το αυξήσει.

Επιπλέον, ένα μουσείο έχει επιστημονικούς, ερευνητικούς και εκπαιδευτικούς σκοπούς, συνδέεται άμεσα με την πολιτιστική ταυτότητα της χώρας και την εικόνα της χώρας διεθνώς. Οι ταχείες κοινωνικές και πολιτισμικές εξελίξεις και η ραγδαία τεχνολογική ανάπτυξη έχουν διαμορφώσει ένα νέο κοινό, με αυξημένες απαιτήσεις και διαφορετικές πολιτιστικές, εκπαιδευτικές και κοινωνικές ανάγκες, ενδιαφέροντα και προσδοκίες, το οποίο δεν βλέπει το μουσείο, απλώς ως θεματοφύλακα των συλλογών, αλλά απαιτεί αυτό να παίξει ένα πολυδύναμο θεσμό, προκειμένου να επικοινωνήσει, τόσο το γενικό του πολιτιστικό μήνυμα, όσο και το ειδικότερο αφήγημα, που μαρτυρούν οι συλλογές κάθε μουσείου.

Ακριβώς γι’ αυτούς τους λόγους, κρίνεται σκόπιμος ο εκσυγχρονισμός της λειτουργίας των πέντε μουσείων, που σας προανέφερα, με την ίδρυση πέντε Νομικών Προσώπων Δημοσίου Δικαίου, τα οποία θα έχουν ως αντικείμενο τις αρμοδιότητες, που σήμερα ασκούν πέντε μουσεία-δημόσιες υπηρεσίες. Είναι σαν τις οικονομικές εφορίες, το ίδιο στάτους είναι, είναι δημόσιες υπηρεσίες. Με τον τρόπο αυτόν, τα πέντε μουσεία θα υπηρετήσουν ακριβώς τους ίδιους μουσειακούς σκοπούς, που υπηρετούν και σήμερα, εντός του δημοσίου τομέα και με τα συγκριτικά πλεονεκτήματα του Δημοσίου, διότι επαναλαμβάνω, είναι Νομικά Πρόσωπα Δημοσίου Δικαίου, δηλαδή, είναι δημόσια, αλλά απαλλαγμένα από τη γραφειοκρατία της κεντροβαρικής διοίκησης, που χαρακτηρίζει μια διοικητική Υπηρεσία, με διοικητική ευελιξία και με οικονομική αυτοτέλεια, ασφαλώς, υπό την εποπτεία και τον έλεγχο του κράτους.

Οι ρυθμίσεις του Πρώτου Μέρους για τα πέντε μουσεία - Νομικά Πρόσωπα Δημοσίου Δικαίου έχουν συνταχθεί, με αυστηρή προσήλωση, πάνω σε δύο θεμελιώδεις αρχές. Είναι αυτό που στην αρχή είπα ότι με εκπλήσσει, πως δεν έχουν γίνει κατανοητές. Η πρώτη αρχή είναι η αυστηρή τήρηση του ισχύοντος αρχαιολογικού νόμου, τον οποίον δεν μεταβάλλει καμία, μα, απολύτως καμία διάταξη του συγκεκριμένου νομοσχεδίου, αλλά αντίθετα, επιβάλλεται, ρητά και αυστηρά, στα πέντε Νομικά Πρόσωπα Δημοσίου Δικαίου η εφαρμογή του και προσαρμόζεται η λειτουργία τους προς τον αρχαιολογικό νόμο. Δεν υπάρχει καμία διάταξη- και σας καλώ να μου την προσκομίσετε, εάν κάπου διαβάσετε κάτι τέτοιο- αντίθετη προς τον ισχύοντα αρχαιολογικό χώρο.

Η δεύτερη αρχή, που διασφαλίζει το σχέδιο νόμου, αφορά τους ίδιους τους εργαζόμενους στα πέντε αυτά μουσεία και συγκεκριμένα τους μόνιμους υπαλλήλους και τους υπαλλήλους ΙΔΑΧ- αορίστου χρόνου, δηλαδή. Αποτέλεσε, από την αρχή, μια προσωπική μου δέσμευση, ότι οι ρυθμίσεις του νομοσχεδίου δεν θα επηρεάσουν τους εργαζόμενους στο ελάχιστο και η δέσμευση αυτή τηρήθηκε, απολύτως, καθώς οι εργαζόμενοι παραμένουν, στο σύνολό τους, ακριβώς όπως είναι και σήμερα, υπάλληλοι του Υπουργείου Πολιτισμού, αμειβόμενοι, ασφαλιζόμενοι και συνταξιοδοτούμενοι από αυτό - από το δημόσιο, δηλαδή- προβλέπεται δε, ότι θα συνεχίσουν να προσφέρουν τις υπηρεσίες τους στα πέντε Νομικά Πρόσωπα Δημοσίου Δικαίου μόνον, εφόσον το δηλώσουν ότι το επιθυμούν. Για να μου πείτε κάποιο άλλο Νομικό Πρόσωπο, στο οποίο ισχύουν τέτοιου είδους προνόμια, γιατί περί προνομίων πρόκειται;

Η νομοθετική πρωτοβουλία, που περιέχεται στο Πρώτο Μέρος, υλοποιεί την τελευταία θεσμική μεταρρύθμιση, που είχε περιληφθεί στις προγραμματικές δηλώσεις της Κυβέρνησης και είχε επίσης αποτελέσει αντικείμενο και δικών μου δηλώσεων, ενώπιον του Σώματος. Με την πρωτοβουλία αυτή, υλοποιούνται στο ακέραιο, τόσο οι θεσμικές μεταρρυθμίσεις, όσο και τα έργα, που ανέλαβε να υλοποιήσει στη διάρκεια της θητείας της- αυτής της πρώτης θητείας της, στην επόμενη τετραετία - αυτή η Κυβέρνηση.

Στο Δεύτερο Μέρος του σχεδίου νόμου, εισάγεται μία ρύθμιση-τομή στο χώρο της μουσειακής πολιτικής της χώρας μας, με σημαντικές συνέπειες για την Ελλάδα, που αποτελεί κράτος, με τεράστιο πολιτιστικό απόθεμα, αλλά αυτού του είδους οι μεταρρυθμίσεις - αυτή η συγκεκριμένη μεταρρύθμιση- ουδόλως απασχόλησε τους τόσο πολλούς ενδιαφερόμενους για την πολιτιστική κληρονομιά αυτής της χώρας. Ουδείς ασχολήθηκε. Το «γιατί» θα το πούμε στις επόμενες συνεδριάσεις.

Τα ελληνικά μουσεία, ακολουθώντας την επικρατούσα της τελευταίας δεκαετίας διεθνή τάση, έχουν ανάγκη διοργάνωσης εκθέσεων, προκειμένου να προβάλουν, τόσο στο εσωτερικό όσο και στο ξένο κοινό, τις συλλογές τους και, μέσω αυτών, να αναδείξουν την ελληνική τέχνη και τον ελληνικό πολιτισμό. Παράλληλα, θα πρέπει να ανανεώνουν και το δικό της εκθεσιακό πρόγραμμα, προκειμένου να κρατήσουν ζωντανό το ενδιαφέρον του κοινού και να προσελκύσουν νέους επισκέπτες.

Στην προσπάθεια αυτή, το σημαντικό πρόβλημα, το οποίο αντιμετωπίζουν, είναι το υψηλό κόστος της ιδιωτικής ασφάλισης των πολιτιστικών αγαθών, που μετακινούνται, προκειμένου να εκτεθούν. Το κόστος αυτό συνιστά μέρος του προϋπολογισμού μιας έκθεσης, σε ορισμένες δε περιπτώσεις μπορεί να καταστεί ακόμη και αποτρεπτικό για τη διενέργειά της. Περαιτέρω, τα ποσά, που δαπανώνται από τον προϋπολογισμό του κράτους ή των μουσείων, για την καταβολή των εν λόγω ασφαλίστρων, εάν εξοικονομούνταν, θα συνιστούσαν ένα ιδιαίτερο σημαντικό πρόσθετο κεφάλαιο στον ετήσιο προϋπολογισμό, κεφάλαιο, το οποίο θα μπορούσε να διατεθεί για πάρα πολλούς σκοπούς των ίδιων των μουσειακών υποδομών, των ίδιων των μουσείων, από τη βελτίωση της ψηφιακής υποδομής τους μέχρι την κάλυψη άλλων σημαντικών δράσεων και δραστηριοτήτων τους.

Με τις προτεινόμενες, λοιπόν, διατάξεις, θεσπίζεται σύστημα κρατικής εγγύησης, σύμφωνα με το οποίο, στις περιπτώσεις που ένα μουσείο της χώρας μας είτε δανείζει προς μουσείο άλλης χώρας, είτε δανείζεται από αυτό για εκθεσιακούς λόγους, ένα ή περισσότερα πολιτιστικά αγαθά, ανάλογα με τον προγραμματισμό, το κράτος μας δύναται, κατόπιν γνώμης ειδικής επιτροπής, να αναλάβει την ευθύνη να καταβάλει αποζημίωση στο μουσείο, που δάνεισε, για την περίπτωση, που επέλθει φθορά ή καταστροφή ή απώλεια των δανειζόμενων αγαθών. Δεν έχει συμβεί ποτέ. Παρόλα αυτά, είμαστε υποχρεωμένοι να ασφαλίζουμε όλα τα πολιτιστικά αγαθά. Με τη ρύθμιση αυτή, το μουσείο που δανείζει, απαλλάσσεται από τη καταβολή των ασφαλίστρων ιδιωτικής ασφάλισης, τα οποία υποχρεωτικά κατέβαλε, προκειμένου να ταξιδέψει το πολιτιστικό αγαθό στο χώρο, όπου επρόκειτο να εκτεθεί. Το ίδιο προβλέπεται και στην περίπτωση του εσωτερικού δανεισμού, μεταξύ των ελληνικών μουσείων. Το κρίσιμο στοιχείο είναι ότι στην πραγματικότητα δεν πρόκειται για πραγματική καταβολή αποζημίωσης, αλλά για μια ανάληψη υποχρέωσης, καθώς η αποζημίωση θα καταβληθεί πραγματικά, μόνο στην περίπτωση, που θα συμβεί η φθορά, η απώλεια, η καταστροφή, γενικώς, που σύμφωνα με τα στατιστικά δεδομένα, το είπε πολύ έντονα και η Εισηγήτρια μας, δεν έχει συμβεί, ή αν έχει συμβεί, περιπτώσεις είναι εξαιρετικά ασήμαντες.

Πρέπει να επισημάνω, ότι το σύστημα της κρατικής εγγύησης, το οποίο ισχύει, στη Μεγάλη Βρετανία, ήδη από το 1980, έχει υιοθετηθεί από τη συντριπτική πλειοψηφία των ευρωπαϊκών κρατών. Σε διαδοχικές συναντήσεις και τα συνέδρια, που έχουν πραγματοποιηθεί, με πρωτοβουλία των Προεδριών της Ε.Ε., έχει κατ’ επανάληψη αποτυπωθεί, ότι συνιστά κοινή επιδίωξη η άρση των οικονομικών και διαχειριστικών ζητημάτων, που δυσχεραίνουν τη διακρατική συνεργασία, στον τομέα της διοργάνωσης πολιτιστικών εκθέσεων, μέσω δανεισμού, προς όφελος της πρόσβασης των πολιτών στην κοινή ευρωπαϊκή κληρονομιά και τον διαπολιτισμικό διάλογο. Το 2017, είναι η αλήθεια, είχε δημοσιευτεί ένα άρθρο στο νόμο 4481, που προέβλεπε την έκδοση ενός Προεδρικού Διατάγματος, που θα έλυνε όλα αυτά τα θέματα. Το Προεδρικό Διάταγμα δεν εκδόθηκε ποτέ, αλλά και η ίδια η διάταξη είχε αρκετές ασάφειες, ώστε να μην επιτρέπει πραγματικά τη λειτουργία και την έκδοσή του. Γι’ αυτό ακριβώς ερχόμαστε εδώ, για να ρυθμίσουμε αυτό το πάρα πολύ σοβαρό θέμα της κρατικής εγγύησης.

Στο σχέδιο του νόμου και προκειμένου για την ομαλή μετάβαση στο νέο νομικό καθεστώς των μουσείων, προβλέπονται μια σειρά από μεταβατικές διατάξεις, που ρυθμίζουν ζητήματα, που άπτονται του διορισμού των νέων οργάνων διοίκησης των διοικητικών διαδικασιών, που είναι αναγκαίες για την απρόσκοπτη λειτουργία των μουσείων, όπως προκηρύξεις προσωπικού, που είναι εν εξελίξει, τη διατήρηση της άσκησης της αρμοδιότητας για την ηλεκτρονική και έντυπη έκδοση του αντιτίμου της επίσκεψης τα μουσεία από τον Ο.Δ.Α.Π., ο οποίος αποδίδει το σύνολο των σχετικών εσόδων στο αντίστοιχο μουσείο, της διατήρησης της αρμοδιότητας του Ο.Δ.Α.Π. να προσλαμβάνει προσωπικό ορισμένου χρόνου για τη λειτουργία των πωλητηρίων, έως την 1.11.2024 και την απόδοση των εσόδων στο αντίστοιχο μουσείο, της διατήρησης αρμοδιότητας του Ο.Δ.Α.Π., της εκμίσθωσης των αναψυκτήριων ή εστιατορίων των μουσείων, για διάστημα 6 ετών, κατ’ ανώτατο όριο.

Τέλος, λαμβάνεται ειδική μέριμνα για το εργασιακό καθεστώς των υπαλλήλων, που υπηρετούν στα πέντε μουσεία. Το τι προβλέπει κάθε άρθρο, θα το πούμε την Τρίτη.

Τέλος, στις μεταβατικές διατάξεις του άρθρου 34 του σχεδίου νόμου, γίνεται ειδική μνεία για τους υπαλλήλους, που κατά την έναρξη ισχύος, κατέχουν θέση ευθύνης Τμηματάρχη ή Προϊσταμένου Διεύθυνσης και προβλέπεται ότι και αυτοί επί της ουσίας δεν θα θιγούν σε τίποτα. Ακολουθούν διάφορες ρυθμίσεις για τον Ο.Δ.Α.Π., για το Μουσείο της Ακρόπολης, που επιλύουν ζητήματα, τα οποία είναι ανοιχτά.

Θα ήθελα, πριν ολοκληρώσω, κύριε Πρόεδρε, από τις διατάξεις αυτές, να αναφερθώ ειδικά σε αυτές, που αφορούν την αρχαιοκαπηλία, την εισαγωγή στην Ελλάδα πολιτιστικών αγαθών, κατά παράβαση της παραγράφου 1 του άρθρου 3 του Κανονισμού 2019880, του Ευρωπαϊκού Κοινοβουλίου και του Συμβουλίου και της 17ης Απριλίου 2019, σχετικά με την είσοδο και την εισαγωγή πολιτιστικών αγαθών και την πρόβλεψη ποινής φυλάκισης τουλάχιστον ενός έτους, αν η πράξη δεν τιμωρείται βαρύτερα, με άλλη διάταξη του ποινικού κώδικα, στον ορισμό Εισαγγελέα προστασίας πολιτιστικών αγαθών, εκτός από την Αθήνα, επιπλέον και στην Εισαγγελία Πλημμελειοδικών Θεσσαλονίκης, ενώ περαιτέρω προβλέπεται, ότι το έργο των εν λόγω αρμόδιων εισαγγελικών λειτουργών θα εποπτεύει και θα συντονίζει Αντιεισαγγελέας του Αρείου Πάγου, που θα ορίζεται προς τούτο από τον Εισαγγελέα του Αρείου Πάγου και την ανάλογη εφαρμογή διατάξεων προστασίας μαρτύρων και διενέργειας ειδικών ανακριτικών πράξεων και στα κακουργήματα του αρχαιολογικού νόμου.

Γιατί στέκομαι σε αυτά. Γιατί ακούω, συνεχώς, όλη αυτή την παραφιλολογία, για την συλλογή Στερν και τον δήθεν επαναπατρισμό. Σας ενοχλεί πάρα πολύ το γεγονός ότι αυτή η Κυβέρνηση επιτυγχάνει τον μεγαλύτερο επαναπατρισμό πολιτιστικών αγαθών, που έχει γίνει ποτέ και μιλάτε, συνεχώς, για γκρίζες και μαύρες διατάξεις. Πότε το λέτε και πού το λέτε; Σε μία Κυβέρνηση, που η πρώτη της νομοθετική παρέμβαση, ήταν για να αυξήσει τις ποινές των αρχαιοκαπήλων, τις οποίες μείωσε ο ΣΥΡΙΖΑ και έκτοτε, σε κάθε περίπτωση νομοθετικής πρωτοβουλίας, αυτό το οποίο κάνει είναι να ενισχύει το θεσμικό πλαίσιο για την πάταξη της αρχαιοκαπηλίας. Τα λέτε αυτά σε μια Κυβέρνηση, που 42 από τους 43 μήνες της θητείας της έχει επαναπατρίσει ένα τεράστιο αριθμό πολιτιστικών αγαθών και μάλιστα σε εξαιρετικά δύσκολες περιπτώσεις. Όλα τα πράγματα έχουν όρια.

Θα ήθελα να μου απαντήσετε ευθέως, κύριε Κωνσταντόπουλε, άκουσα την αγόρευσή σας, με πολλή προσοχή. Θέλετε να μετατρέψουμε το Μουσείο της Ακρόπολης από Νομικό Πρόσωπο Δημοσίου Δικαίου σε δημόσια υπηρεσία, αυτό προτείνετε; Να το συζητήσουμε.

Επίσης, θέλω να ξεκαθαρίσω κάτι άλλο, επειδή μιλάτε ότι τα μουσεία αυτά θα αποκοπούν, δεν θα τροφοδοτούνται. ‘Έχουμε συνειδητοποιήσει, ότι στα μουσεία αυτά τα πέντε, ο χρόνος έχει παγώσει, εδώ και κάποιες δεκαετίες, ότι τα εκθέματα και αυτά, τα οποία βρίσκονται στις αποθήκες τους, δεν εμπλουτίζονται και ότι μετετράπησαν, το 2003, σε ειδικές περιφερειακές υπηρεσίες, εντελώς αποκομμένες από τις εφορείες αρχαιοτήτων;

Ποια είναι η σύγκριση των πέντε αυτών μουσείων με τα άλλα μουσεία, για τα οποία ακούω να γίνεται τόσος λόγος και τόσος θρήνος;

Έχουμε συνειδητοποιήσει τη διαφορά των πέντε αυτών μουσείων, ως ειδικών περιφερειακών υπηρεσιών, από το 2003, με όλα τα λεγόμενα, αυτά που εσείς ονομάζετε μικρά μουσεία; Γιατί για μένα δεν είναι καθόλου μικρά, είναι εξαιρετικά σημαντικά μουσεία, τα οποία, όμως, είναι άμεσα συνδεδεμένα με τις εφορείες αρχαιοτήτων. Είναι τα μουσεία, τα οποία υποστηρίζουν το έργο των εφορειών αρχαιοτήτων. Αυτή τη διαφορά δεν την άκουσα, δεν τη σχολίασε κανείς.

Συμπερασματικά, θέλω να τονίσω ότι το νομοσχέδιο ιδρύει Νομικά Πρόσωπα Δημοσίου Δικαίου, τα οποία ανήκουν στο δημόσιο τομέα, εφαρμόζουν υποχρεωτικά τις διατάξεις της Αρχαιολογικής Νομοθεσίας, χρηματοδοτούνται, ελέγχονται και εποπτεύονται από το κράτος και στελεχώνονται από εκείνο το προσωπικό, το οποίο επιθυμεί να συνεχίσει να απασχολείται σε αυτά. Το προσωπικό παραμένει προσωπικό του Υπουργείου Πολιτισμού και δεν μεταβάλλεται το σημερινό εργασιακό, μισθολογικό και ασφαλιστικό του καθεστώς. Τα υπόλοιπα είναι πομφόλυγες. Τα υπόλοιπα είναι φράσεις κενές, εντυπωσιασμού. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ, κυρία Υπουργέ.

Στο σημείο αυτό λύεται η πρώτη συνεδρίαση της Επιτροπής. Θα συνεχίσουμε την Τρίτη, 7 Φεβρουαρίου 2023, στις 10.00΄ το πρωί, με την ακρόαση των φορέων.

Ευχαριστώ πολύ.

Στο σημείο αυτό γίνεται η γ' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Λαμπρόπουλος Ιωάννης, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 12.35' λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**